Abiadurea - Alex Uriarte - bizkaie.biz\nAlex Uriarte\t2019-11-28 19:34\nNire aurrean bizi dan agure bakartia, joan dan udabarri honetan, apur bat zorotzen hasi dala begitantzen jat.\nNire eretxia distantziatik sorturikoa da, jakina, begiek bakarrik ikusitakoaren informazino (ez beti) fidagarriagaz osotua, baina, halanda be, irudimenak esaten deust zoratzen hasi dala, eta nire zuhurtziak ondokoa itaundu deutso sormenari: agure batek burua galtzea ez al da arraroa?\nNegua amaitu bezein pronto, leiho danak edegi zituan, argi barriari ondo etorria emonaz lez, epel usaineko haizeari. Gero, lanparak erosi zituan, eta etxeko baztarratan kokatu; zeharkako argi motelek haren etxea gerizpa horixkez beteten eben. Egun baten, paperezko bizpahiru haize-orrotz agertu ziran balkoiatako lorontziatan sartuta.\nGaur, ostera, emakumezko bat agertu da bere etxean, zaharra nahiz baldarra, agurearen beraren modukoa. Gelaz gela ibili dira. Ondoren, balkoira urtenda, agureak argibideak emon deutsoz inguruari buruz. Ezkaratzera pasarazo dau, azkenik, emakumea; sorbaldatik eztikiro oratuta, jesarteko konbita egin deutso. Agureak ardao-botila bat atara dau hozkailutik, baina, ha edegi orduko, kandela gorri luzexka bat isiotu dau sukaldeko mahaiaren erdian. Orduan, errezeleari tira egin eta izkutatu egin dira.\nIkusten nebana ostonduta, nire irudimenak ezin izan dau ondorengo orduatan gertatuko zan eszenea josi. Zaharra maitemindu egin ete da, ba? Ala oraindino be nonor erakarteko gauza dala dinoan mezu lasaigarria baino ez ete dau bilatzen emakume horren bisiteak? Ezin dot imaginau zelakoa litzakeen bi zaharron arteko harreman sexuala. Hareen sexuak be, zimurtuta, azal-huts eta idor imajinetan dodaz, gorputzeko gainontzeko azalaren neurrian. Mantso-mantso imajinetan dodaz agurearen esku dardartiak, emakumeari sostenak soltetan, bere ibilkerearen moduan. Goizero, oinetakoak jantzi ezinik ibiliarazoko daben baldarkeriagaz imajinetan dot, emakumeari gonak eranzten.\nEta, gero, zer?\nNire irudimenak ezin ditu jarri zaharrok maitasunak eskatzen daben abiadurean, ez dodaz ikusten grinak bihotzari emoten deutsozan astinduei eusteko lain, ez jat begitantzen gizon hori emakumearen ganera igoteko kapaz danik, batari edo besteari apurtuko jakon hazurraren kraskatekorik bage.\nAdin bakotxak bere abiadurea dauka, eta sentimen bakotxak bere erritmo zehatza eskatzen dau. Imajinetan saiatu arren, gero zelakoa izango nazen irudikatu ezinik emon dodaz urteak. Existiduko ete da gorputzaren trebetasunik bako maitasuna?\nGaur beste egun bat da. Egun barri bat. Atzokoa betiko joan da. Agurea balkoira urten da eta haize-orrotz paperezkoei putz egin deutse, haizerik ez dago-eta.


Oinarriak - Bakea eta Bizikidetza - Eusko Jaurlaritza - Euskadi.eus\nGogora - Memoriaren Institutua\nGiza eskubideen aldeko kanpainak\nI. Nazioarteko erreferentziazko esparrua\nGiza eskubideen Aldarrikapen Unibertsalaren 8. artikuluan, Eskubide Zibilen eta Politikoen Nazioarteko Itunaren 2.3 artikuluan eta Giza Eskubideen Europako Hitzarmenaren 13. artikuluak agindutakoa oinarritzat hartuta, nazioarteko zuzenbideak bi erreferentzia nagusi ditu: batetik, Nazio Batuen Batzar Nagusiak 2005eko abenduaren 16an emandako 60/147 Ebazpena, giza eskubideen urraketen biktimei buruzko printzipio eta jarraibideak ezartzen dituena, eta, bestetik, 29/2012 Biktimen Europar Zuzentaraua.\nErreferentziazko esparru horren espirituari eta edukiari jarraiki, biktimen alorreko barne-legeria bete behar da, eta lege- eta administrazio-tresna berriak sortu behar dira, giza eskubideen urraketen biktima guztien eskubideak errespetatzeko, babesteko eta gauzatzeko betebeharra osatzen laguntzeko.\nIldo horretan, eta X. Legegintzaldi honetarako Eusko Jaurlaritzaren biktimen alorreko politika publikoak zehazterakoan, ezinbestekoa da esanbidezko errekonozimendua egitea Eusko Jaurlaritzak, zailtasunak gorabehera eta testuinguruaren eta gaiaren beraren konplexutasunari aurre eginez, azken hiru legegintzaldietan ildo horretan egin duen lan eraikitzailearentzat. Zeregin hori amaituta dago, eta egiteke dagoenaren oinarri sendoa da.\nII. Arauzko barne-esparrua\nHonakoak dira biktimen inguruko politika publikoetan eragina duen arauzko barne-esparruaren erreferentzia nagusiak:\nEstatuan: 52/2007 Legea, abenduaren 26koa, gerra zibilean eta diktaduran jazarpena edo indarkeria pairatu zutenen eskubideak onartzen eta zabaltzen dituena, eta haien aldeko neurriak ezartzen dituena.\n29/2011 Legea, irailaren 22koa, terrorismoaren biktimak aitortu eta osorik babestekoa.\n671/2013 Errege Dekretua, irailaren 6koa, Terrorismoaren biktimak aintzatesteko eta haiei osoko babesa emateko irailaren 22ko 29/2011 Legearen Erregelamendua onartzen duena.\n55/2010 Dekretua, otsailaren 23koa, Terrorismoaren Biktimen Partaidetzarako Euskal Kontseiluarena.\n426/2013 Dekretua, urriaren 16koa, Euskal Autonomia Erkidegoan, 1960tik 1978ra bitartean, motibazio politikoko indarkeria-egoeran izandako giza eskubideen urraketen ondorioz sufrimendu bidegabeak jasan zituzten biktimak aitortzeko eta biktima horiei ordainak emateko dekretua aldatzen duena.\nGobernuek errespetatu, errespetarazi eta barne-legerian aplikatu behar dituzte giza eskubideen urraketen biktimen alorreko nazioarteko zuzenbide humanitarioa eta giza eskubideen nazioarteko arauak.\nEsparru horretan, terrorismoaren, indarkeriaren eta giza eskubideen urraketen ondorioz kalte larria jasan duten pertsonak dira biktimak. Heriotza izanez gero, senideak dira biktimak, ezarritako ahaidetasun-mailaren arabera\nNazioarteko estandarren arabera, pertsona bat biktimatzat joko da urraketaren egilea identifikatuta, atxilotuta, epaituta edo kondenatuta egon edo ez.\nBiktimen eskubideak zehatzak eta espezifikoak dira, eta argi eta garbi zehaztuta daude giza eskubideei buruzko nazioarteko arauetan eta nazioarteko zuzenbide humanitarioan. Hiru kontzeptutan laburbiltzen dira: egia, justizia eta erreparazioa.\nBiktima guztiak errekonozitu eta erreparatu ahal izateko, lehenik eta behin, giza eskubideen urraketa guztiak ikertu eta ikusarazi behar dira, salbuespenik egin gabe, eta alde bateko eta besteko urraketak alderatu, konpentsatu edo deuseztatu gabe.\nBiktimen politika publikoak inolako diskriminaziorik gabe garatu behar dira, urraketa horretarako aldarrikatutako arrazoia edo motibazioa edozein izanik ere, edo egileak edo arduradunak edozein izanik ere.\nBiktimek egia, justizia eta erreparazioa jasotzeko duten eskubideak bete daitezela laguntzea, nazioarteko legeriak eta zehazkiago Nazio Batuen Batzar Nagusiaren 60/147 Ebazpenak ezarritakoari jarraiki.\nEgia. Giza eskubideen urraketen inguruko egia ezagutzeko beharrezko bitartekoak arbitratzea, eta biktimen eskura urraketen eta erreparazio-mekanismoen inguruko informazio egokia jartzea.\nJustizia. Biktimei laguntza egokia ematea, justizia benetan eta berdintasunean jasotzeko eta bidezko prozedura inpartzial bat izateko eskubidea gauzatzeko aukera izan dezaten.\nErreparazioa. Erreparazio egokia eskaintzea, urraketa bakoitzaren larritasunaren araberakoa. Horrek esan nahi du leheneratzeko, erreparatzeko, birgaitzeko, gogobetetzeko eta ez errepikatzea bermatzeko kontzeptuak aintzat hartu behar direla.\nEz da ahaztu behar biktimak banan-banan hartu behar direla aintzat, esanahi kolektiboa izan badezakete ere. Ildo horretan, Eusko Jaurlaritzaren politika publikoak pertsonalizazioari emango dio lehentasuna, baita biktimizazio modu berriak saihesteari ere.\nBiktimenganako sentsibilitateari eutsiz, arlo horretako politikak testuinguru biktimologiko eta kriminologiko guztiak errespetatu behar ditu, diskriminaziorik gabe eta urraketa batzuen eta besteen arteko alderaketa, konparazio edo konpentsaziorik egin gabe.\nLegegintzaldi honetan, biktimen alorreko politika publikoa bakerako eta bizikidetzaren normalizaziorako planaren parte eta eragile da, honako bi ardatz nagusi hauetan oinarrituta:\nIraganari begirada kritikoa egitea, ETAren terrorismora zein indarkeriaren edozein modutara jotzea edo giza eskubideen edozein urraketa deslegitimizatzeko, eta egindako urraketen banalizazioa edo ukazioa.\nEtorkizunari prebentzio-begirada ematea, berriro ez gertatzea bermatzeko, giza duintasunarekiko, giza eskubideekiko eta bizikidetzarekiko zalantzarik gabeko konpromisoan oinarritutako gizarte- eta hezkuntza-proiektu baten bitartez.\nVI. Jarduteko bi eremu zabal\nEusko Jaurlaritzaren biktimen politika 2013-2016ko Bake eta Bizikidetza Planaren barruan dago eta ETAren terrorismoaren behin betiko amaieraren testuinguru historikoan kokatzen da. Biktimei dagokionez, jarduteko bi lan-ardatz osagarri garatzea aurreikusten du planak: jarraipena eta berrikuntza.\nAlde batetik, biktimak aitortzeko eta haiei babesa eta ordaina emateko ildo nagusien jarraipenaren alde egiten du.\nBestetik, politikak berritzea proposatzen du, egungo behar berriei erantzuteko.\nAzken aldaketako data: 2015/07/15


Euskal Herriko Mumiaren Lagunen Blogaren aurkezpena | Euskal Herriko Mumiaren Lagunen Bloga\nEuskal Herriko Mumiaren Lagunen Blogaren aurkezpena\nHona hemen Euskal Herriko Mumiaren Lagunen Bloga. Blog honen helburua, 29 urte Heriotzaren Korridorean daramatzan Mumia Abu-Jamal preso politiko afroamerikarraren inguruko kasuaren eta bere aldeko kanpainaren informazioa euskaraz eskaintzea besterik ez da. Era berean, Euskal Herritik zehazki preso politiko honekiko, eta, orokorki, munduko preso politiko guztiei elkartasuna helaraztea da gure asmoa, inoiz ahaztu gabe frantziar eta espainiar Estatuetatik sakabanaturik aurkitzen diren euskal preso politiko guztiak. Bat inon loturik deino, ez bait gara libre izango.\nMumia Abu-Jamali buruzko informazio Blogaren ideia, batik bat Komite Internazionalistak eta GITE-IPES eragileetako norbanako ezberdinen eskutik dator. 2010eko azaroaren 9an, Mumiaren aurkako epaiketa berri bat zegoela eta, Komite Internazionalistetatik Munduko Preso Politikoen aldeko Kanpaina martxan zegoen. Eta Kanpaina horren harira, 2011ko maiatzeko Jardunaldietan Mumia Abu-Jamali buruzko azken dokumentala In prison my whole life alegia, gaztelerazko azpitituloetan proiektatu genuen. Gainera, laister euskarazko azpitituloetan kaleratuko dugu.\nHortara eta datozen ekitaldi guztien aurrean, Blog hau sortzen dugu Euskal Herriko Mumia Abu-Jamalen aldeko mugimenduaren erreferente gisa.\nMUNDUKO PRESO POLITIKO GUZTIAK ETXERA!!!\nOraindik aldaketarik ez, Mumiaren kasuaren borroka legalean →


"France Presse Agentzian olinpiadetan, munduko futbol txapelketan... argazkiak egin bezain laster editatu behar ditugu bezeroentzat" - Aiaraldea.eus\n"France Presse Agentzian olinpiadetan, munduko futbol txapelketan... argazkiak egin bezain laster editatu behar ditugu bezeroentzat"\nAitor Aspuru Saez 2019-07-27 11:00 Kultura Laudio\nRAFA RIVAS (Laudio, 1970) France Presse agentziako editorea da. Horretarako Madrilera joan zen bizitzera duela 5 urte, eta argazkigintzaren beste esparru batean hasi zen, lehen argazkilaria baitzen.\nRafa Rivas AFP agentziako erredakzioan./ Cristina Quicler | Ikusi handiago | Argazki originala\nFrance Presse agentzian lan egiten duzu editore moduan, zertan datza zure lana?\nFuntsean, editoreok jasotzen eta prestatzen ditugu argazkilariek egiten dituzten irudiak bezeroei bidaltzeko (egunkariak, aldizkariak, Internet atariak...). Prestaketa horretan hautatzen ditugu ezinbestekoak eta onenak direnak, argazkilariek bidaltzen dituzten guztien artean.\nGero Photoshop programa baliatuta, tratatzen ditugu, mozketa egokiena eginda eta koloreak eta tonuak doituta, argiegi eta ilunegi ez egoteko eta kolore arrotzik ez izateko. Azkenik, testua idazten dugu bezeroek jakin dezaten nor den protagonista edo zer gertatu den irudian. Halaber, non eta noiz hartu den argazkia azaltzen dugu.\n"Segundo gutxitan argazkiak prest izan behar ditugu bezeroek deskargatu eta erabili ditzaten”\nAgentzia hauetan dagoen erritmoa aintzat hartuta, segundo gutxitan dugu dena prest. Orduan onartzen da irudia, hau da, argitaratzen dugu agentziaren albiste harian, bezeroek deskargatu eta erabili dezaten.\nOinarrizko lan horiek ez ezik, eginkizun administratiboak eta logistikoak egiten ditugu; argazkilarien lana koordinatzea penintsulan (Portugal barne), jarraipena behar duten albisteen agenda antolatzea, erreportajeak proposatzea argazkilariei edota erabakitzea eurek proposatutakoak beharrezkoak diren.\nGehien gogoko dudana da harremanetan nagoela argazkilari on askorekin. Nazioarteko agentzia izanik, herrialde bateko editoreek beste leku batzuetako argazkilariekin lan egin behar dute, eta alderantziz. Jakina, euren lana gordinean jasotzea, euren lan eredua ikustea, hautaketa egitea eta fintzea, hobeto geratu arte, oso interesgarria da.\n"Harremanetan nago argazkilari oso onekin”\nOkerrena da batzuetan lana errepikakorra bilakatu daitekeela, jarraitzen dugun gaia horrelakoa bada. Teknologia ahalbidetzen duen neurrian, gure denbora tartea lan egiteko txikiagoa da. Zenbait ekitaldi handitan (olinpiadak, munduko futbol txapelketak...) ia denbora errealean ari gara lanean.\nArgazkiak heltzen zaizkigu makinak egin bezain laster, eta eskuragarri egon behar dira bezeroentzat oso segundo gutxitan. Egoera horietan lan egiteak estres handia sor dezake.\nEditore lanetan aritzeko Aiaraldea utzi eta Madrilera jo behar izan duzu. Eskaintza ukaezina zen?\nEzer ez da ukaezina, baina gakoa zen lan baldintzak hobetzen zituela. Agentzian argazkilari moduan aritzen nintzenean, laguntzailea nintzen. Autonomoen erregimenean nengoen eta egonkortasun ekonomikoa ez zen handia.\nGainera, zorionez, Euskal Herriak utzi zion erreferente izateari, eta horrek nire lan kopurua murriztu zuen agentzian. Orduan agertu zen aukera Madrilgo bulegoan editorea izateko (AFPk daukan bulego bakarra estatuan) eta egin nuen.\n"Batzuetan atzerrira jo behar dut kanpoko taldeak indartzeko”\nLan baldintzak ez ezik, lanpostuak suposatu du toki gehiagoko albisteekin ere lan egitea, mugikortasun handiagoa izatea -batzuetan beste herrialdetara jo behar dugu- edota kanpoko taldeak indartzea. Gainera, parada ematen dit Madrilgo bulegoa beste batekin trukatzeko, abagunea agertzen bada eta nahi badut.\nEtxe eta lan aldaketa ez da traumatikoa izan. Ez dut arazo handirik izaten moldatzeko, hortaz, uste dut ia edonon bizi naitekeela. Edonola ere, Madrilera joatea ez dut uste aldaketa erraldoia denik. Agian Laudiotik New Delhira igarotzea ezberdina litzatekeen, baina Madril...\nLanaren esparruan, aldaketa dago. Lehen kalean egoten nintzen egun osoa argazkiak egiten, eta orain erredakzioan nago egun osoa ordenagailuaren aurrean, baina agentzia bera denez eta lankideak ezagutzen nituenez telefonoz hitz egiteagatik, nahiko erraza izan zen.\nEditore moduan jarraitzea nahi duzu edo itzultzea baloratu duzu?\nMomentuz, pozik nago egungo egoeran editore gisa. Hau da nire 5. urtea, eta oraindik ikusten dut zerbait berria bezala, hori sentitzen dudan bitartean, aprobetxatu nahi dut. Prentsa argazkilari moduan 27 urtez lan egin nuen.\n"27 urtez ibili nintzen argazkilari lanetan”\nHorrekin alderatuta, 5 urteko epea editore legez nahiko tarte motza da. Laudio edo Aiaraldera itzultzea France Pressen lan egiten dudan bitartean, ez da oso erreala, baina auskalo!\nMadrilera jo baino lehen, argazkiak egiten zenituen, zeintzuk dira gehien gogoko dituzun irudiak?\nNire aurreko lanei dagokienez, argazkilari moduan, zenbait irudi isolatuk oihartzun gehiago izan zuten, baina urte mordotan Euskal Herriko gaurkotasun politiko eta sozial bizian argazkiak egitea da, niretzat, nire fitxategian dagoen alderik pisutsu eta interesgarriena.


MENDIKOLORE: ESPIGÜETE 2450 mt Ekialdeko ertza. Fuentes Carrionas, Palencia\nESPIGÜETE 2450 mt Ekialdeko ertza. Fuentes Carrionas, Palencia\nCERVERA DE PISUERGA (Palencia). Kostaldean eta Pirinioan eguraldi euritsua dago iragarrita, eta beheruntz etortzea erabaki dugu, ea zortea daukagun. Ea Reinosa igaro arte euria izan dugu errepidean, baina hemen aterri dago behintzat, nahiz eta mendilerroa erabat estalita egon. Hemen igaroko dugu gaua eta bihar, goizean goiz, Cardaño aldera hurbilduko gara.\n2017-07-01 Bi Cardañoen artean dagoen Pino Llano edo Mazobres aparkalekuan gaude goizeko 8etarako. 1345 metrotara gaude. Erabat lainotuta dago eta denbora ordu laurden edo egon gara bertan, zer egin pentsatzen. Baina beheko aldean zerbait garbitzen hasi da eta igotzen hasiko gara.\nAparkalekuan dagoen informazio panela. Gu, ezkerreko ertza jarraitzera goaz. Izas duela 10 urte egon zen emakume taldearekin, baina biok batera duela 28 urte, eta Aste Santu batean, elurrarekin. Bada errepikatzeko garaia.\nMazobres haranera doan pista hartuko dugu, baina berehala, 30 bat metrora, ezkerrean, bi mugarri hauek adierazten dute ertzera bideratzen den bidezidorra. Atseden gutxi duen 1100 metroko aldapa daukagu aurrean.\nAparkalekua behean uzten. Kotxe batzuk badaude, baina denak joan dira Mazobres aldera. Gu bakarrik goaz ertzera.\nHasieran, ertza definitu arte, lahar eta sasi artean doa bidezidorra. Ibilbidea oso ondo markatuta dago mugarriz, eta honek konfidantza handia ematen digu. Gainera ezaguna da guretzat.\nHasi da definitzen ertza. Harkaitzen eremuan sartzera goaz. Behelainoak igotzen ari direla dirudi, eta lehen baino gehiago ikusten dugu.\nLaster hasten dira trepada txikiak. Haize nahiko bizia eta hotza dabil, eta eskularruak jarri behar izan ditugu.\nGure eskuinean geratzen dira Mazobres harana eta aterpea, hodeipean\nGu, lasai baina seguru, goruntz goaz mugarriak jarraituz. Esan bezala, ez dago galtzerik.\nLehenengo irtengunea igo eta nahiko behean ikusten dugu aparkalekua. Altuera azkar irabazten da hemen.\nTarteka, lora erramu dotoreak agertzen dira, begiak alaituz.\nNahiz eta zaila dirudien, erraza da. Guk makilak eskuan eraman ditugu denbora guztian.\nArgi dago nora joan behar dugun. Mugarriak oso ondo jarrita daude.\nBeste erramu bat. Naturak eskeintzen dizkigun opariak.\nHarkaitza ere oso ona da, eta oraindik ez dago amildegi sentipenik.\nCamporredondo urtegia eta errepidea.\nToki gehienetan oso zabala da ertza eta ondo ibiltzen da. Baina luzea da eta lasai hartu dugu.\nKatuka igotzeko tartetxoa. Ezkerrean, Mazobres-eko pista.\nZati etzanagoa hurrengo irtengunera igotzeko. Hodeiak jolasean ari dira.\nPutrea, zeru urdinarekin.\nMazobres aterpea oso behean daukagu.\nCamporredondo urtegia, Alba de los Cardaños herria erdian eta Peña Redonda atzean.\nPeña Prieta agertu da hodei artetik.\nHurrengo irtengunera hurbiltzen. Atzean, hodei artean, Ekialdeko tontorra azaltzen da.\nSarrio talde hau lasai zegoen, baina berehala joan dira iparraldeko harritzatik behera.\nCardaño de Arriba eta Peña Prieta. Badirudi garbitzera doala...\nCuravacas ere agertu da. Baina ilusio laburra besterik ez da izango. Laster ez dugu gehiago ikusiko.\nErtza, gero eta politagoa. Gainera hodeiek lilura gehiago ematen diote.\nBaina gauean hotza egin du, eta goian elurra ere bota du. Beraz, adi ibili behar gara.\nHarkaitza izoztuta dago irtenguneetan, eta "destrepe"hau labainkorra dago.\nBaina lorategi dotoreak ere badaude.\nGoian estutu egiten da ertza, baina lehor egonda ez dauka zailtasunik. Hori bai, bi aldetan dago amildegia.\nMazobres haranaren gainean.\nCardaño-ko Orratzak eta Tres Provincias eta Peña Prieta. Hor ere elurra bota du.\nHodeiak jolasean dabiltza, eta gu gustora beraien hutsuneak baliatuz. Cardaño de Arriba eskuinean.\nMomentu batean behean geratu dira behelainoak. Beste opari bat!\nMazobres-eko urjauzia ikusten dugu. Horra doa aparkalekutik atertzen den ibilbidea.\nHeldu gara EKIALDEKO ESPIGÜETE tontorrera (2443m). Fondoan ikusten da tontor nagusia, eta bertara heltzeko jarraitu behar dugun ertza.\nBi tontorren arteko lepora jetsi behar da, eta hau izango da zati zailena, toki askotan izotza baitago. Lehorrean ez dauka zailtasunik, baina gaur ez da horrela.\nLepora jeisten ertzetik. Hodeiak berriz ari dira sartzen.\nKanal txiki hau jetsi behar dugu, eta hau da bere egoera. Gainera behean iparraldeko hormak eta harritzak daude, eta ezin da hutsik egin.\nIgaro ditugu zailtasunak. Atzean geratzen da Ekialdeko Tontorra eta jetsi dugun ertza. Dena dela, gero hortik itzuliko gara.\nESPIGÜETE (2450m). Heldu gara, eta ez dago inor. Eguraldiagatik izango da, bestela mendi hau oso bisitatua da. Orduerdi egongo gara bertan, eta orduan agertu dira Palenciako bi mendizale. Beraiek guk igo dugun tokitik jeistea nahi dute, eta guk ere gauza bera egingo dugu. Cardaño de Abajo-ra jeisten den bide arrunta ezagutzen dugu, baina ez zaigu batere gustatzen, dauden harritzak kontutan hartuta.\nHodei artean tontorrean.\nMazobres urjauzia tontorretik.\n28 urte beranduago berriz hemen.\nErtzetik behera. Igotzeko beste beharko dugu jeisteko.\nErtzeko plaketan. Zati dotorea da hau.\nPoliki baina seguru. Aldapa handia da, eta harkaitza oso ona.\nErtzak eskeintzen dizkigun edertasunak gozatuz.\nAtsedena hartzea merezi du horrelako toki batek.\nHemen gurutzatu gara goruntz doan talde batekin.\nCardaño de Abajo eta Camporredondo urtegia.\nOrain ikusten dira Espigüete-ren tontorrak. Guk ertzaren erdia jetsi dugu dagoeneko.\nOso gertu dagoen Pico Murcia orain ikusten dugu. Orain arte estalita egon da.\nJeisten jarraitzen dugu.\n6 ordu t'erdi igaro ondoren heldu gara aparkalekura. 1100 metroko igoera eta jetsiera gogor eta interesgarria. Eguraldia nahiko ondo portatu da eta gustora gaude.\nTontorrean ezagutu ditugun mendizaleak Puente Agudín-eko patata tortila dastatu gabe etxera ezin garela itzuli esan digute, eta horrela egingo dugu. Benetan tortila mundiala! Eta taberna txiki honetako mendizale giroa ere oso polita. Ingurura baldin bazoazte, ezagutzea merezi duen tokia.\nHau da Puente Agudín-taberna. Cardaño de Arriba-ra doan bidegurutzean dago, zubiaren ondoan, aparkalekutik bi km-ra. Espigüete-ren ekialdeko ertza atzean.\nEspigüete. Hodeipean jarraitzen du, baina hala ere, mendi ederra eta oso klasikoa. Eskuinekoa da igo eta jetsi dugun ertza, eta ezkerrean dago Cardaño de Abajo-tik doan bide arrunta, hegoaldeko harritza.\nHurrengo arte Espigüete!


Ordainketa geroratuko txartel berriak | Consumer\nOrdainketa geroratuko txartel berriak\nBatzuek aukera ematen dute asteko edo hileko kredituak izateko ustekabeko gastuei aurre egiteko, baina titularrak zorpetu egiten dituzte.\nDirua ez da oparitzen. Horregatik, kontu handiz ibili behar da erabiltzaileei kreditua eta ordainketa geroratuak emateko pentsatutako formula guztiekin. Gehiago krisi garaian. Beti gehiago ordaintzen da eta, batzuetan, zorpetzea handia da. Azken hilabeteotan, erabiltzaileei txartel oldarkorrak jarri zaizkie, astero edo hilero kredituak lortzeko, ustekabeko gastuei aurre egiteko. Lehen urtean doakoak izan arren, gastuak handitu ahala, kuotak handiagoak dira, eta horrek titularren zorpetze-maila handitu dezake. Beste formula berritzaile bat “tarifa finkoa” formatuak dira: hilero ordaindu beharreko zenbatekoa zehazten da, egindako erosketen kopurua kontuan hartu gabe. Oro har, gutxieneko kuota 30 eurokoa da.\nBatzuetan, zaila izaten da gastu guztiei aurre egitea eta ordainketak atzeratzen dituen txartelik izatea arintzea. Hala ere, aldi baterako atsedena da. Ordainketa geroratuko txartelek kreditu bat dute astean edo hilean, eta hautatutako epean egindako erosketak data jakin batean kargatzen dituzte (astero, hilero…). Sei edo hamabi hilabeteko kuotetan ordainketak atzeratzeko aukera ematen dute, interesik gabe. Oro har, doakoak dira lehen urtean, baina, urtebete igaro ondoren, mantentze-komisioak ordaintzen dira. Abantailak ugariak dirudite, baina erosketen zenbatekoa handitu ahala, kuotak ere igo egiten dira.\nCaixa Catalunyak, 7 Txartelarekin, Euskadiko Kutxarekin eta Visa Aktibarekin, Caja Vital Kutxaren Kreditutxartela, Caixanova eta zure Merkataritza Txartelarekin edo La Caixa Mastercard Estrellarekin, astebetez erosteko eta hurrengoa ordaintzeko aukera eskaintzen dute. Kasu batzuetan, fidelizazio-programa batekin osatzen dira. Programa horren bidez, opariekin, diruarekin, deskontu-txartelekin, autoen alokairuarekin, ikuskizunetarako sarrerekin, hoteleko gauekin, mugikorrerako edukiekin eta abarrekin truka daitezkeen puntuak pilatu daitezke. Horietako batzuek istripuetarako doako aseguruak edo bidaietarako aseguruak eskaintzen dituzte txartelarekin ordaindutako garraiobide publiko batean. Beste batzuek, lapurtu edo galduz gero, txartela iruzurrez erabiltzea estaltzen dute.\nOhikoa da lehenengo urtean doakoak izatea, eta ondoren urteko kuotak ordaintzea, mantentzeagatik edo berritzeagatik, 7 eurotik hasita.\nBanco Popularreko Urrezko Puntua, Caja Españako Tertzio Mastercard… Beste txartel batzuek erosketak hiru edo sei hilabetetan ordaintzeko aukera ematen dute, interesik aplikatu gabe, eta 36 hilabetera luza daitezke. Beste batzuetan (CAM Plus eta Santander Plus), deskontu-portzentaje bat eskaintzen da ordainbide horrekin egindako erosketa guztietan, edo deskontu esklusiboak izateko aukera ematen dute bidaietan, autoaren gordailua betetzen denean edo saltoki eta supermerkatuetako erosketetan (Clavecard Shopping, Caja Canariasen). Ohikoa da lehen urtean doakoak izatea, baina mantentzeagatik edo berritzeagatik ordaindu beharreko urteko kuotak ez dira merkeak: 7 euro merkeenak dira eta 30 euro garestienak.\nGoranzko bidean dagoen aldaera bat “tarifa lauko” txartelak dira, titularren hileko gastuei aurre egiteko. Modalitate hau revolving izeneko txartel-multzokoa da. Horiekin, hilero ordainduko den zenbatekoa finka daiteke, egiten diren erosketak kontuan hartu gabe. Modalitate honen adibide dira BS Card Mastercard, Banco Sabadell, Visa Clip de Caixa Galicia edo Sa Nostraren Txartel Estra.\nOrdainketa moduan, kreditu-txartel klasikoetatik bereizten dira, kuota finko baten bidez likidatzen baita. Kuota horren zenbatekoa hilean 30 eurotik aurrera hasten da, emandako kredituaren arabera. Gainera, batzuek kreditu iraunkor eta berehalakoa izateko aukera ematen dute. Gastu osoaren gaineko kontrol handiagoa eskaintzen die titularrei, baina, kreditua libratu ahala, berriz ere erosketekin jarraitzeko, gasturanzko pizgarria izan dezake, titularrarentzat zorpetzeko aukera handiagoa dakarrena, eta hori hilero erabili beharko du, nahiz eta finantzaketa-zerbitzu horren beharrik ez izan.\nbankuak kredituak pre´stamos-eu txartelak zorrak


Gasteizko Alde Zaharreko Haurren Auzoa ekimena\n2020ko irailaren 23an, Alde Zaharreko Auzogunean parte hartu genuen. Gasteizko udalak proposatzen duen parte hartzerako esparrua da auzogunea, bertan herritarrek, udal teknikariek, elkarteek eta politikariek iritziak trukatzen dituzte. Gai-zerrendako lehen puntuan laburki azaldu zigutenez, Haurren Auzoa proiektua ez da gauzatzen ari pandemiaren ondorioz, aurrekontuak blokeatu egin zirelako eta beste gastu batzuk lehenetsi dituztelako. Eta hori ulertzekoa da, gertatzen ari den guztia kontuan hartuta; ulertuko genuke hau balitz atzerapena egon den den aldi bakarra, hitzemandakoa bete ez den aldi bakarra, honetaz baliatzen diren aldi bakarra... Beraz, honengatik guztiagatik, proiektutik urruntzea erabaki dugu. Ez dugu nahi, amore ematen dugu. Eta hau azaldutakoan, zinegotziak, suminduta, bota zigun: "Nola? Ez duzuela egiterik nahi?".\n2017an, zenbait guraso haurren autonomiari buruz gogoeta egiteko elkartu ginen. Urte hartan, Zaharraz Harroko jai herrikoietan, auzotarrak gonbidatu genituen guztion artean hausnartzera. Francesco Tonucci pedagogoa eta haren Haurren hiria liburua genituen inspirazio-iturri. Gu ere amets egiten hasi ginen, jolasetan aberatsa den auzo batekin, esperimentatu, sortu, manipulatu eta, batez ere, jolasteko aukera ematen duen auzo batekin. Pentsatu genuen interesgarria litzatekeela haurrei galdetzea, jakiteko zein den gehien\n"2017an, zenbait guraso haurren autonomiari buruz gogoeta egiteko elkartu ginen. Urte hartan, Zaharraz Harroko jai herrikoietan, auzotarrak gonbidatu genituen guztion artean hausnartzera. Francesco Tonucci pedagogoa eta haren 'Haurren hiria' liburua genituen inspirazio-iturri"\natsegin duten lekua eta, batez ere, pentsatuta haurrek auzo zatitxo bat hasiera-hasieratik sortzen bazuten, zaindu eta mimatu egingo zutela. Lanari ekin genion eta ekimena Udalaren Hobetuz programara aurkezteko aukera izan genuen. Eztabaida izan genuen: batzuk zertxobait apalagoa imajinatzen genuen, auzolanean egina; beste batzuk, berriz, ikusi genuen Udalaren inplikaziorik gabe oso zaila izango zela plazaren bat aldatzea... Azkenean, bigarren aukerari ekin genion eta gure ibilbidea martxan jarri zen Udalaren partaidetza zerbitzuaren eskutik. 2018ko Hobetuz irabazteak esan nahi zuen prozesua 2018an gauzatzekoa zela, lanak 2018-2019an egin ahal izateko, hala jasotzen baitira gai hauek aurrekontuetan.\n2017. urteko azken hiruhilekoan batzar irekiak egin genituen eta auzoko haurrekin parte hartzeko prozesu bat diseinatu genuen. Goian elkartearekin, Ramón Bajo eskolako guraso-elkartearekin eta ikastetxeko zuzendaritzarekin hitz egin genuen, eta guztiek parte hartu nahi izan zuten abentura honetan. Primerako itxura zeukan. Nondik estudioarekin jarri ginen harremanetan, ikastetxearen kale berean dagoen eta arkitektura eta pedagogia lantzen dituen arkitekto taldearekin, alegia; eta Txatxilipurdi elkartearekin ere jarri ginen harremanetan, haurrekiko partaidetza-prozesuetan esperientzia izateagatik, uste baikenuen asko ikasi ahalko genuela haiengandik. Haurren Auzoa ekimenaren partaidetza-prozesua ez ziren izan lau post-it eta inkesta bat.\n2018ko martxoan, espazioen aurretiko diagnostikoa egin zen: topografia, mugak, ingurunearekiko harremana, materialak... Ondoren, behaketa-saioak egin ziren aukeratutako hiru espazioetan haur-hezkuntzako haurrekin. Ikusi nahi genuen zer espazio erabiltzen ziren eta zein ez, non gertatzen ziren gatazkak, espazioek zer joko-mota ahalbidetzen zuten, espazioaren beraren ezaugarriak zein ziren, partaide kopurua, generoa eta abar kontuan hartuta. Auzoko psikomotrizista eta antropologoek ere parte hartu zuten boluntario, eta ondoren saio haietan jasotako informazio guztia sistematizatu zuten.\n2018ko maiatzean egin ziren tailerrak eta 225 pertsonak hartu zuten parte. Gehienak lehen hezkuntzako haurrak izan ziren, baina baita Ramón Bajoko tutoreak eta Goian elkarteko gazteak ere, besteak beste. Hiru egunez mintzagai izan zituzten gure plazetan aurkitzen zituzten arazoak, ametsetako zuhaitz-etxeak, tirolinak edota labirintoak... plaza bakoitzerako maketa bat adostu eta eraiki zuten.\n"Proiektutik urruntzea erabaki dugu. Ez dugu nahi, amore ematen dugu. Eta hau azaldutakoan, zinegotziak, suminduta, bota zigun: 'Nola? Ez duzuela egiterik nahi?'"\n2018ko ekainean, erakusketa egin genuen gizarte-etxean. Hobekuntzak proposatzera gonbidatu genituen Aurora eta Arquillos zaharren egoitzetako 37 pertsona adindun, 20 guraso, emakume-elkarteetako 36 emakume, auzoko elkartegintzako 45 pertsona, aniztasun funtzionaleko elkarteetako hamalau lagun. Ekarpen guztiak jaso ziren eta, horrekin guztiarekin, azken proiektu bat prestatu zen: Rafa plazarako proposamen arkitektoniko bat, Martin Ttipirako beste proposamen bat eta Etxanobe parkerako, beste bat. Ikasturtea amaitutakoan, proiektua jendaurrean aurkeztu genuen auzoan eta partaidetza-zerbitzuan. Mihia zintzilik, baina lan itzela egin izanaren sentsazioarekin.\nGure ekimenetik lanen epeei eta haurren partaidetzari buruz hitz egin nahi genuen eta garrantzitsua iruditzen zitzaigun, bestalde, plazako bizilagunei, gaztetxeko gazte asanbladari eta Berakahko jendeari informazioa ematea, hurbileko auzokideak izaki.\n2019ko azaroan, El Correo-k albiste bat argitaratu zuen proiektuaren zenbait irudirekin, Haurren Auzoa aipatu gabe. Proiektua saltzeko, “Alde zaharrera iristear dagoen aldaketa handia” aipatzen zuten, “birgaitze-plan baten barruan”, eta “Alde Zaharra modernizatu egiten da” izenburupean. Negargura sartu zitzaigun.\nBeste bilera bat egin genuen partaidetzako teknikariekin, eta, jakina, albistea oso gaizki bideratuta zegoela, ez zuela partaidetza-prozesua errespetatzen, denborak ez zirela nahiko genukeena, aurrerantzean Hobetuzeko sailak arinago kudeatu ahal izango zirela. Nolanahi ere, guri hemendik aurrera gertatuko dena ez zaigu asko interesatzen, gogo gutxi geratzen baitzaigu…\n"Ezin da partaidetza-prozesurik egin partaidetza kultura politikorik gabe, informazioaren eta epeen kudeaketa bateraturik gabe; izan ere, alde bat bestearen mende dago etengabe, eta etsita bukatzen du, nekatuta, indarrik gabe"\n2020ko martxoan izan behar genuen hurrengo bilera baldintza-orriei, epeei eta abarri buruz hitz egiteko, edo agian ez, nork daki. Baina pandemia iritsi zen eta, harekin, konfinamendua, hildakoak, maskarak eta distantziak, ez pentsa guk ez ditugunik nabaritu. Ulertzen dugu egoera honetan lehentasunezko bestelako gastu batzuk egotea, hala nola lehen mailako arreta, irakasle gehiago, jantokirako begiraleak, etxebizitzak birgaitzeko laguntzak... horiek ideia batzuk izan daitezke.\nHasieran azaldu dugun bezala, bene-benetan gertatu dena da ahitu egin gaituztela. Ikaskuntza esanguratsua nahi genuen eta hala izan da. Ezin dira halako partaidetza-prozesu luzeak egin haurrekin, zentzu guztia galtzen baitute; desagertu egiten da parte hartzearen, erabakitzearen eta horren arabera jardutearen sentsazioa. Ezin da partaidetza-prozesurik egin partaidetza kultura politikorik gabe, informazioaren eta epeen kudeaketa bateraturik gabe; izan ere, alde bat bestearen mende dago etengabe, eta etsita bukatzen du, nekatuta, indarrik gabe.\nKanal hauetan artxibatua: Iritzia | Haurren haziera | Gasteiz | Herritarren parte hartzea


SAN MARTZIAL HAUETAKO KONTZERTUAK : Zazpi aldizkaria\nSAN MARTZIAL HAUETAKO KONTZERTUAK\nEka, 2017 Conciertos, Irun, Fiestas, Mägo de Oz, Ken Zazpi, Los Secos\nHastear dira 2017ko San Pedro eta San Martzialak. Urtero bezala, jardueren agenda nahiko beteta dator, eta, horregatik, egun hauetako kontzerturik aipagarrienak nabarmentzea erabaki dugu. Hona hemen informazioa.\nEkainaren 23an, ostiralarekin, sua piztuko da, eta Mateo Vergara showmanak hasiera ofiziala emango die jaiei, udaletxeko balkoitik agurra eginda. Egun berean, ordea, Euskal Herrian jende gehien erakartzen duten taldeetako bat ere izango dugu, zuzenean: Ken Zazpi. Eñaut Elorrietaren taldeak 00:00tik aurrera joko du, Urdanibia plazan.\nEkainaren 24an, larunbatarekin, herri bazkaria eta haur danborrada izango dira, eta, gauean, kalejirez eta auzoko erromeriez gain –adibidez, Dunboan izango da bat–, musika emanaldi nagusia La Popteleta taldearena izango da. 1970eko, 1980ko eta 1990eko hamarkadako Espainiako popa omentzen du talde horrek, eta Urdanibia plazako agertokian joko du, 00:15etik aurrera.\nIgandean, Gaztegunea inauguratuko da, Santiagoko frontoian. DJak, parkour tailerrak, grafitiak… izango dira bertan, eta, 22:30ean, Huntza Bilboko taldeak joko du, zeina Aldapan gora abestiagatik den ezaguna. 19:00etan, Amaia Kultur Zentroan, berriz, Luis Mariano Lirika Elkarteak Luisa Fernanda lana emango du zarzuelazaleentzat.\nEkainaren 26an, astelehenarekin, musika izango da berriro ere protagonista Gaztegunean: 21:00etatik aurrera, Twin Melody entzuteko aukera izango da, eta, 21:30etik aurrera, DJ Oihan Vega arduratuko da jendea animatzeaz.\nEkainaren 27an, asteartearekin, 21:00etatik aurrera, Peña Poteo txarangak San Juan plaza eta ingurua girotuko ditu. Gaztegunean, berriz, Brigada Improductiva taldearen kontzertua izango da, 21:00etatik aurrera, eta, 22:30etik aurrera, perkusio ikuskizun bat, Zo-Zongó taldearen eskutik.\nAzkenik, ekainaren 28an, asteazkenarekin, su artifizialak botako dituzte, 00:15etik aurrera, Santiagoko bidegorritik, eta, gainera, Mägo de Oz madrildar taldeak kontzertua emango du, 00:30etik aurrera, Los Secos irundarren ondoren.


Hurrengo ikasturtea antolatzen amaituko du ikasturtea Eskola Feministak : Oarsoaldeko Hitza\nHurrengo ikasturtea antolatzen amaituko du ikasturtea Eskola Feministak\nHurrengo ikasturtea diseinatzeko baliatuko dute azken eguna. Horretarako World kafea antolatu dute 17:00etan, proposamenak jasoko dituzte bertan hurrengo ikasturteari begira.\nEmakumeen Etxean ate irekien jardunaldia egin zuteneko irudia.\nEskola Feministak ikasturtea amituko du ostegunean. Ez du nolanahi egingo ordea, izan ere, hurrengo ikasturtea diseinatzeko baliatuko dute azken eguna. Horretarako World kafea antolatu dute 17:00etan, proposamenak jasoko dituzte bertan hurrengo ikasturteari begira.\nEz da jardunaldia horretara mugatuko, antzerkiarekin osatu dutelako azken eguneko egitaraua. Victoria Moon y la maleta de las olvidadas antzezlana eskainiko du Lur Usabiagak. Hitzordua irekia emakume guztientzat, Emakumeen Etxean.


'Maialen' ontzia itzuli da traineru estropadetara - Hernani - Kronika.eus\n'Maialen' ontzia itzuli da traineru estropadetara\nPortugaleteko jaitsieran zazpigarren amaitu zuen Hernaniko traineruak; eta Hibaikak, hernaniarrekin tostetan, irabazi zuen.\nMaialen trainerua bueltan da uretan, eta igandean bere aurtengo lehenengo estropada jokatu zuen Portugaleteko uretan. Bertan, denboraldiko lehendabizitako jaitsieran hartu zuen parte, eta zazpigarren amaitu zuten neska hernaniarrek.\nHasierako helburua trainerua uretan ikustea da, eta esan liteke mugarri hori bete eta apurtu duela. Gainera, emaitza ez da batere txarra izan. Guztira, hamaika traineruk parte hartu zuten eta, beraz, atzetik lau ontzi utzi zituen Maialenek. Etxeko trainerua, Deusto B, Mundaka eta Mediterraneo traineruak gainditu zituen. Bere aurretik, seigarren postuan, Isuntza sailkatu zen.\nEstropada Hibaikak irabazi zuen, bertan Hernaniko arraunlari bat baino gehiagorekin. 13 minutu eta 54 segundoko denbora egin zuten garaileek eta Hernanik 14 minutu eta 32 segundo behar izan zuen jaitsiera osatzeko. Hibaikaren maila ezagututa eta lehendabiziko estropada izanda, 37 segundora sailkatzea ez da denbora makala.\nBatel ligan, San Pedron postu onak hainbat mailatan\nLarunbatean, Gipuzkoako batel ligako bigarren jardunaldia jokatu zen Pasai San Pedron, eta klubeko arduradunak gustura agertu dira lortutako emaitzekin. Guztira zazpi batel hernaniarrek hartu zuten parte infantil, kadete, jubenil eta promesa mailan. Promesa mutilek eta jubenil neskek hirugarren amaitu zuten, infantil mutilek laugarren postua lortu zuten, promesa neskek bezalaxe.


Sexu-indarkeria gatazketan Sexu-indarkeria gatazketan\nBizi garen gizarte-sistemak jaiotzean dugun sexuaren araberako eraikuntza du oinarri. Gizarte-eraikuntza horrek eta sistema horrek desberdintasunak eragiten dituzte gizon eta emakumeen artean, eta gizartean ditugun aukerak baldintzatzen eta mugatzen dituzte (maila pertsonalean, laboralean, politikoan, ekonomikoan, zein sozialean). Sistema horrek botere-harreman desberdinak ezartzen ditu, eta emakumezkoen posizioa eta kondizioa ahulagoa izatea eragiten du.\nDescarga la Ficha 04.\nGure bizimoduaren arlo guztiak arautzen eta baldintzatzen dituen sistema horrek badu zerikusia, halaber, emakumezkoei eta gizonezkoei eragiten dieten gatazketan; alde handiak daude inpaktuari dagokionez eta erabakiak hartzeko uneetan eta ondorengo bake-prozesuetan benetan parte hartzeko aukerari dagokionez. Sexu-indarkeria gerrako arma gisa baliatu izan da gatazketan, eta helburu militarrak eta politikoak izan ditu. Errealitate horren tamainaren erakusgarri, hona hemen Nazio Batuak baliatzen dituen datuak:\nRuandan, 94ko genozidioak iraun zuen 100 egunetan , kalkulatzen da 100.000tik 250.000ra emakume bortxatu zituztela; Sierra Leonako gerran, 60.000 ; Liberian, 40.000 ; eta Jugoslavia ohian, 60.000 ; KEDn 98tik 2 , 200.000 emakumezko baino gehiago bortxatu dituzte.\nSexu-indarkeria ” terminoa erabiltzen da indarra edo hertsadura baliatuz inposatzen diren sexu-izaerako ekintzak deskribatzeko, hala nola indarkeriaren, atxiloketaren, bortxatze psikologikoaren edo botere-abusuaren beldurra erabiliz edozein biktimaren —gizonezkoa, emakumezkoa edo haurra— aurka egiten den ekintza oro. Ingurune hertsatzaile bati edo biktima bat askatasunez baimena emateko gai ez izateari abantaila ateratzea ere bortxatzeko modu bat da. Sexu-indarkeriaren barnean sartzen dira bortxaketa, sexu-esklabotza, prostituzio behartua, haurdunaldi behartua, esterilizazio behartua edo horiek bezain larriak diren sexu-indarkeria guztiak .


EUSKADI.-Gazte bizkaitarren 50 enpresa-proiektu lehiatuko dira Bizkaiko Foru Aldundiaren Enpresari programaren saria lortzeko\nBizkaiko Foru Aldundiaren Lan eta Trebakuntza Sailaren menpe dagoen DEMA Enpresa Sorkuntza eta Garapenerako Agentziak lurraldeko Lanbide Heziketako eta Trebakuntza Zikloetako ikasle gazteen 50 enpresa-ideia aukeratu ditu. Ideia horiek enpresa-proiektu bihurtzeko eta Enpresari programak ematen dituen sarietako bat lortzeko aukera dute, foru erakundeko arduradunek gaur jakinarazi dutenez.\nAurtengo deialdira 209 enpresa-ideia aurkeztu dira, 492 parte-hartzailek defendatuta (312 mutil eta 180 neska). Horietatik guztietatik 50 aukeratu dira, beren egileek garatu ditzaten eta proiektuak amaitu ditzaten. Garatu beharreko ideien artean sektore guztietako jarduerak daude baina, ideia kopuruari erreparatuta, ostalaritza sektorea, aisialdia, elektronika eta elektrizitatea, haurrentzako eta hirugarren adinekoentzako zerbitzuak, osasuna eta estetika gailentzen dira, bai eta beste enpresa batzuetarako zerbitzuak ere.\nEnpresari lehiaketaren barruan, martxoaren 27ra arteko lan-fasea dago. Egun horretan, aukeratutako taldeek beren proiektuak eginda eman beharko dituzte. Denbora-tarte horretan, DEMAk aholkulari talde bat jarriko du ikasleen esku, laguntza izan dezaten orientazio eta jarraipeneko tutoretzetan.\nProgramari amaiera emateko, proiektuak aurkeztu eta defendatu behar dira, eta, ondoren, diplomak eta sariak banatzeko ekitaldia egingo da. Aurtengo deialdian, hauek dira sariak: 1.500 euro, 1.200 euro eta 1.000 euro lehenengo hirurentzat, eta 500 euro laugarrenetik hamargarrenerako postuetan geratutako bakoitzarentzat. Gainera, euskaraz aurkeztutako proiektu sarituei 400 euroko plusa emango zaie; modu horretan, parte-hartzaile euskaldunak proiektuak euskaraz egitera bultzatu nahi dira.\n1998tik, DEMAk babestu egiten ditu Bizkaiko Lanbide Heziketako eta Trebakuntza Zikloetako ikasle gazteak, enpresa-proiektuen garapena ahalbidetzen duten eta, ondoren, proiektu horiek abian jartzeko aukera ematen duten programen bitartez.\nGaur egun pisu espezifiko handia duten enpresak ekintza mota honen babespean sortu ziren. Lanbide Heziketako eta Trebakuntza Zikloetako ikasleei enpresa bat sortzeko aukera ematea da lehiaketa honen helburua, laneratzeko eta euren garapen pertsonalerako alternatiba baliagarri gisa. Era berean, gazteen eta irakasleen artean enpresaren inguruko kultura hedatzeko helburua ere badu, adierazi du Eusebio Larrazabal Lan eta Trebakuntza diputatuak.\nFase hori gaindituta, behin betiko fasera hamar proiektu baino ez dira helduko. Azken proiektu horiei dagokienez, DEMAk orientazio zerbitzua eskainiko die negozio-ideiaren bat dutenei (Dema Sortu programa), eta laguntza ekonomikoen zerbitzua ere eskainiko du negozioa martxan jartzeko (DEMA Abiarazi).\nBeraz, enpresa-kultura sustatzen da eta proiekturik onenak saritzen dira, espiritu ekintzailerik handiena eta enpresa-mundura bideratutako gaitasunen garapenik onena erakusten duten parte-hartzaileak aintzat hartuz. Era berean, enpresak sortzeko balioko luketen ideiak piztu nahi dira; lan-irtenbide posible gisa, gazteei enpresa bat sortzeak esan nahi duenari buruzko ikuspuntu praktikoa eskaini nahi zaie; eta, azkenik, ikastetxeen, DEMAren eta Bizkaiko Foru Aldundiaren Lan eta Trebakuntza Sailaren arteko lankidetza sustatu nahi da.


Fadoaren ispilua • ZUZEU\nAlfama, Lisboa. CC-by: Allie-caulfield\nLisboa hiri modernoa da, kosmopolita, Bartzelona ekarri dit gogora hainbatetan. Europako hiriaren eredu bat da egun. Baina modernitate horren baitan iragan denbora bateko hiria ere bizi da.\nPolitak dira kaleak harri laukidun txikiez eginak, Portugal osoko zigilu egiten dute. Eraikin handi eta dotoreak ditu, 1755. urtean lurrikara handi batek suntsitu ondotik monumentala da hiria. Baina eraikin hauek hutsik dira. Etxaurreak zaharkituak ageri dira, leihoetatik argirik ez, ilargiaren argitasunak agerian uzten du etxe horietan denetan ez dela inor bizi. Turisten bisita gogaikarri eta nekagarriek bakarrik hartzen dituzte (ditugu) Lisboako kale ezagunenak. Hiriaren ezkutuko aurpegiak jakin-nahi handia sortzen dit. Abuztuak eguneroko errealitatea ezagutzen utzi izan ez balit bezala sentitzen dut.\nTurista tipikoak bilatuko lukeen bezala, fadoa entzuteko ilusioa genuen guk ere. Gau batez eta beste batez bila aritu ginen, eta zaila zirudien, bada, ezaugarri berezkoenetakoa aurrez aurre ikustea. Azken saiakeran, behingoan, fado abeslariak izaten omen ziren taberna elegantea aurkitu genuen. Gure piura bertakoarekin ezin ezkondu zela ikusi arren, diru goseak nonbait, bertako jabeak sartzeko gonbita egin zigun. Barruan, musikariak urrutian sumatu orduko bota zigun nagusiak baldintzen zerrenda; horietan zurrunena, gutxieneko diru kopurua gastatu behar zuela norberak edaritan. Diru-kutxaren «klin!» soinuak hartu zuen giroa. Salerosketa erakustaldi zikin hark arrapaladan abiarazi gintuen ostatu ilun hartatik.\nLisboak hain berea duen folklore elementua turismoaren atzaparrak bereganatu eta hondatu du. Berez tradiziozkoa den kultur adierazpen bat kontsumoaren merkatuak irentsi eta diru makina egiten ari da harekin. Pena da gaur egungo turismoaren legeak nola arindu duen kultura moduen balioa. Berezko izatetik «nahitaez» irentsi behar izatera pasa dira ikustekoak. Zoritxarrez. Ziur nago tradiziozko txokoren bat izanen dela oraindik zutik, baina guk ezagutu ez.\nPortugalen iparralderantz egin ahala bertako jendea ikusten hasi ginen. Berri ona. Egiazko Portugal ezagutzen hasiko ginela iruditu zitzaigun orduan, herri txikiagoak, euren hizkuntza barra-barra besteenekin nahasi gabe… Utzi ezinezko geldialdia orduan: Oporto.\nBere portu txiki bilduak, etxe pilatuek, kolore sail aldiak, alde zaharraren herrikoitasunak, arreta deitu zigun. Vila Nova de Gaiatik, alegia, upategi guztiak dauden tokitik, postal itxura du itsas-hiri honek.\nNire buruarekin barne hausnarketetan, Gizateriaren Ondare izendatu zuten orain urte batzuk. Altxor txiki bat da, bai. Zer harrotasuna izan behar duen zure hiria edo herria Unescok honela aitortzeak. Guk ere ez ote dugu gisa honetako altxorrik izendapen horietako bat edo beste jasotzeko? Hiri honek gure kostaldeko beste hainbat herrixka ekarri zidan gogora. Zer dela eta ez dugu guk Gizateriaren Ondarerik?\nErakunde publikoetatik honelako deklaraziorik lortzeko saiakera seriorik egiten ote den zalantza naiz, zilegi duen balioespena ematen ote zaion gure ondareari, kasu honetan materiadunaz ari garela. Bizi dugun egoera minorizatuak autoestimu falta nabarmena eragiten du eta ondorioz, geurea aitortzeko zailtasunak agertzen dira. Gainean dugun tutorearentzat ere gureak baliorik ez.\nGauza bat on du Portugalek. Garaian bere kabuz bizitzea erdietsi zuen, eta horrek salbatu ditu hainbat gauza. Gurean berriz… ametsak baino ez, momentuz. Tranbia zaharretan bidaiatzean amesten den bezala.\nGaueko hamaikak. Lotara joan aitzin leihotik begiratu nituen beste behin kalez bestaldeko etxeak. Oportoko La Baixa auzoan etxeak ilunpetan, dotore, isil, giroa misteriotsu. Gaua gau. Azken orduak nituen Portugalgo lurretan. Ez nintzen nekatzen begiratzeaz. Nobela beltz bati ekiteko agertoki ezin hobea eskaintzen du hiri hark.\niritzia, Lisboa, turismoa\nErregistratu gabeko erabiltzaileak dira esteka edo sarrera hauen egileak.\nJai ondoko alferra


Osakidetzan ematen ari den enplegu suntsiketa salatu dute GrosenBy Aritz Sorzabal on 2014/05/08 in Ekonomia, Gizartea LAB sindikatuak deituta, Kalitatezko zerbitzu publikoak-enplegua sortu leloarekin, elkarretaratzea egin dute Groseko osasun etxearen aurrean. Osakidetzan ematen ari den enplegu suntsiketa salatu dute horrela, 2012 eta 2013 bitartean ia hiru mila kontratazio gutxiago egin baititu Administrazio Publikoak, sindikatu abertzaleko kideek jakinarazitakoaren arabera. Egoera honek langileen lan kargetan, herritarrek jasotzen duten zerbitzuaren kalitatean eta langabezi tasetan [...]\nHiriko merkataritza sustatzeko 1,5 milioi euroko inbertsioa egin duteBy Agurtzane Altuna on 2014/05/06 in Ekonomia, Hiria Josu Ruiz, Garapen Ekonomikoko zinegotziak eta Euken Sese Sustapeneko zuzendariak iazko merkataritza datuak eman dituzte. Hauen arabera, merkataritza da hiriko jarduera ekonomikoko sektorerik nagusiena, eta elikadura, moda eta osagaiak atalik garrantzitsuenak. Guztira, 1.573,318 euro inbertitu zituzten: 610.816 euro lana hobetzeko diru laguntzetarako eta hitzarmenetarako; 355.177 euro saltokien ekintzailetzarako eta lehiakortasunerako; eta 632.225 euro hirigintza suspertzeko [...]\nLan osasunari buruzko erabakiak zerbitzu publikoen esku uztea eskatu du LABek, ez Mutualitateen eskuBy Aritz Sorzabal on 2014/04/28 in Ekonomia, Gizartea LAB sindikatua kalera irten da gaur, Botere osoa Mutualitateei, koska bat estuago gure osasunaren kontra leloarekin. Laneko Segurtasunaren eta Osasunaren Nazioarteko Eguna dela eta antolatu dute protesta. Donostiako kasuan, sindikatuko kideek giza katea egin dute Grosen, eta Gizarte Segurantzaren Diruzaintza bulegoaren aurrean egindako elkarretaratzearekin amaitu dute mobilizazioa. LABeko idazkari nagusi Ainhoa Etxaidek hartu du hitza [...]\n2014ko aurrekontua berretsi eta behin betiko onartu duteBy Lide Ferreira on 2014/03/07 in Ekonomia, Gizartea, Hiria, Politika Bilduren eta EAJren botoei esker, 2014ko aurrekontua behin-behinean adostu zuten otsaileko ez ohiko udalbatzarrean. Zuzenketak egiteko hamar eguneko epea ireki ostean, gaur ez ohiko udalbatzarra egin dute. PP eta PSE-EEk hiru emendakin aurkeztu dituzte baina baztertuak izan dira eta aurrekontua behin betiko onartu dute. Udal gobernuak “oso berri ona” dela adierazi du, aurrekontu bat izatea [...]\nELA eta Gasco «gezurretan» ari direla nabarmendu du LABekBy Aritz Sorzabal on 2014/02/26 in Ekonomia, Gizartea, Hiria, Politika Udal gobernuak lanpostuen eguneratzea erabakitzeko orduan, hainbat funtzionarioren lan baldintzak aldatu egin zituzten. Hala, ika-mikak sortu ziren udalean, funtzionario batzuen soldata jaistea suposatu baitzuen udal gobernuaren erabakiak. Honen harira, ELAk eta Ernesto Gascok egunotan egindako adierazpenak kritikatu ditu LABek, eta sindikatua eta PSE-EEko bozeramailea “gezurretan” ari direla nabarmendu du. Gascori dagokionez, PSE-EEko ordezkariak esan du [...]\nBilduk eta EAJk «aurrekontu alternatibo bat» adostu dute 2014rakoBy Aritz Sorzabal on 2014/02/20 in Ekonomia, Gizartea, Hiria, Politika 2014ko aurrekontua behin-behinean adostu dute gaur egindako ez ohiko udalbatzarrean, Bilduren eta EAJren aldeko botoei esker, joan den astetik espero zitekeen bezala, udal gobernuak eta jeltzaleek euren arteko akordioaren berri eman zutenetik. Orain, aurtengo aurrekontua behin betiko onartzeko bidean, hamar eguneko epea irekiko dute testu berriari zuzenketak egiteko. Behin epe hori pasata, martxoaren hasieran egingo [...]\nZazpi milioi euro bideratuko dituzte lanpostu berriak sortzekoBy Agurtzane Altuna on 2014/02/18 in Ekonomia, Hiria Eusko Jaurlaritza, Foru Aldundia, Donostiako Udala eta hiriko hainbat eragile elkartu dira, Ekonomia Suspertzeko Hirugarren Plana aurkezteko. 7.379.710 euroko aurrekontua izango du. Udalak, Sustapenaren bitartez, Donostiako Ekonomia Suspertzeko Plan berri bat egin du 2014. urterako. Planaren helburua da 1.150 lanpostu berriren sorrera bultzatzea eta daudenak sendotzeko ahalegin handiagoa egitea da. Horretarako azterketa sakon bat egin [...]\nKursaalek 3 milioi euroko fakturazioarekin bukatu du 2013a, aurreikusitakoa baino %2,6 txikiagoaBy Aritz Sorzabal on 2014/02/14 in Ekonomia, Gizartea, Hiria Kursaalek 2013an gauzatutako jarduerak 3 milioi euroko negozio bolumena ekarri du, eta 48 milioiko inpaktu ekonomikoa izan du Donostian eta Gipuzkoan. Hauexek dira Juan Karlos Izagirre alkateak, Ikerne Badiola Kultura eta Euskara diputatuak eta Iker Goikoetxeak, Kursaaleko gerenteak, eman dituzten datu nagusienak 2013ko balantzeari dagokionez. Atzo egin zuten agerraldia, urteak emandako zenbakien errepasoa egiteko. Kursaalek egindako balorazioaren [...]\nUdal gobernuak PSE-EE eta EAJrekin akordioetara iritsi nahi du aurrekontua aurrera ateratzekoBy Aritz Sorzabal on 2014/02/04 in Ekonomia, Gizartea, Hiria, Politika 2014ko aurrekontu proiektua herritarrei aurkezten hasi da udal gobernua. Altzan egin du lehen bilera, Tomasene kultur etxean, eta ia bi orduz izan da bertan azalpenak ematen. Bilduk aurkeztutako zenbakiei oposizioak osoko zuzenketa aurkeztu dienez, Juan Karlos Izagirre alkateak onartu du zaila izango dela euren aurrekontu proiektua aurrera ateratzea, baina saiatu, saiatu egingo direla. “Lanean ari [...]\nTweetstream\tViewing item 1 to 5 (of 5 items) Ostraka posted an update in the group Iruña-Veleia 5 days, 18 hours ago


Orkli Ordizia emakumezko taldea martxan da : Goierriko Hitza\nOrkli Ordizia emakumezkoen errugbi taldeak asteburuan ekin dio bere ibilbideari, Bera Bera taldearen kontrako lagunarteko partida batekin. Bi taldeak hasi berriak badira ere, ordiziarrek maila ona erakutsi dute, eta baita garaipena lortu ere. Kluba ere, gustura agertu da taldearekin, eta “gogo eta kemen bikaina” erakutsi dutela “serio” datozela nabarmendu dute. Bi taldeetako jokalarien artean joko garbia eta giro ederra izan zen, eta hori “oso positiboa” da taldearen ustetan. Taldea osatu dute, baina oraindik jokalari gehiagoren beharra dute. Hori dela eta, interesa duten neska guztiei egin diete deia, taldea ezagutu eta probatzera etor daitezen. Entrenamenduak asteazkenetan (18:00) eta ostiraletan (18:30) egiten dituzte, Ordiziako Altamira estadioan.


Partaidetza eta komunikazioa - ORDIZIAKO UDALA\nMUGIKORTASUNARI BURUZKO GALDEKETAREN EMAITZAK ASTELEHENEAN EMANGO DIRA EZAGUTZERA\nDatorren astelehenean, azaroaren 27an, aurkeztuko zaizkio biztanleriari mugikortasunaren inguruan (trafikoa, garraioa, aparkalekuan, etab) iritziak eta ekarpenak jasotzeko aurreko uztailean Ordizian egindako galdeketaren emaitzak. Herritarren parte-hartzearen bidez elkarrizketarako bide berria zabalduko da, jasotako datuak kontutan hartuz ondorioak definitu eta etorkizuneko erabakiak lantzeko.\nDeialdia udalerriko eragile eta herritar guztiek dago zuzenduta. Prozesuko parte da duela urte bete eratutako Mugikortasun Mahaia. Hitzordua astelehenean 18:30ean da, udaletxeko batzar aretoan.\nORDIZIA HOBETZEKO HERRITARREK PARTEHARTZEA ESKATU DU UDAL GOBERNUAK\n2017 Azaroa 2\n2018ko inbertsioak eta ekimenak bideratzeko ekarpenak jasotzeko prozesua martxan da berriz\nOrdiziako Udalak partaidetza prozesua burutuko du 2018ko udal aurrekontuen zirriborro-proposamena prestatzeko. Herritarren parte-hartzea bermatzeko ahaleginean eskatu du ekimen eta inbertsioei dagokien zatia non eta nola gastatu erabakitzen laguntzeko. Era berean, kultura, gizarte ongizatea, euskara, berdintasuna, kirola eta arlo desberdinetan egoera eta beharrak zeintzuk diren hausnartzeko baliokoa izatea nahi dute udal arduradunek. Honetarako ekarpenen bat luzatu nahi dutenen ikuspuntu desberdinak ongietorriak izango dira.\nJose Miguel Santamaria alkateak prentsa aurrean azaldu du prozesua Jose Ignacio Iturrioz, Arantxa Fernandez eta Iñaki Dubreuil zinegotziekin batera.\nAlkateak aitortu duenez ‘errealitatea da 2017ko kontuak ez daudela onartuta eta, lehenengo aldiz, Udalak luzatutako aurrekontuekin egin du aurten aurrera. Honek esan nahi du 2016ko diru kopuru berdina dagoela gastu arruntak ordaintzeko’.\nJAIETAKO GALDEKETA 24TIK\n2017 Uztaila 20\nAstelehenean aktibatuko da web gune honetan Santa Ana jaien inguruan herritarrek duten iritzia jakiteko galdeketa.\nGaldetegira sartzeko “Ordizia hobetzen” bannerrean klik egin behar da. Ondoko irudia da eskuineko bannerren zutabean jarriko dena.\nFesten iritzia emateaz gain, 2018ko programarako iradokizunak egin ahal izango dira.\nAbuztuaren 7ra arte egongo da aktibatuta.\nHERRITARREI UDALETXEKO BALKOIA IREKIKO ZAIE DANBORRADA IKUSTEKO\n2017 Uztaila 4\nHilaren 19rako izena eman behar da\nGALDEKETA BATEK ORDIZIAKO HERRITARREN IRITZIAK JASOKO DITU HAINBAT GAIEN INGURUAN\nOSTEGUNEAN, OSOKO OHIKO BILKURA EGINGO DA


Zerbitzuen sektorean, Ostalaritza, Zerbitzu teknikoak eta Merkataritza lider igoeretan 2017ko bigarren hiruhilekoan Euskal AEn\nHomeGaiakZerbitzuen koiuntura-indizea (ZKI)Prentsa Oharrak Zerbitzuen sektorean,...\nZERBITZUEN KOIUNTURA-INDIZEA. II/2017\nMerkataritza, ibilgailuen salmenta eta konponketa barne, %1,1 erreala gehitu zen; Gainerako zerbitzuak %2,0\nMerkataritza (handizkakoa, txikizkakoa, ibilgailuen salmenta eta konponketa), %1,1 gehitu zen 2017ko bigarren hiruhilekoan; Gainerako zerbitzuak %2,0; aurreko urteko hiruhileko beraren aldean, termino finkoetan, Eustaten datuen arabera.\nLehen sei hiletan, Merkataritza %1,6 gehitu da, prezioen eragina kenduta; Gainerako zerbitzuak %2,0 (Ostalaritza %6,1).\nAurreko hiruhilekoaren aldean, %+0,5 Merkataritzan; %+0,8 Gainerako zerbitzuetan; urtaro-eraginak kenduta, prezio finkoetan.\nMerkataritzan, urte artekoan, Handizkakoan %+1,7; Txikizkakoan %1,2. Motordun ibilgailuen salmenta eta konponketan %-0,4.\nGainerako zerbitzuetan, euro finkoetan: Ostalaritzaren salmenta-indizea %5,6 gehitu da; Jarduera profesional, zientifiko eta teknikoena %3,1; Informazio eta komunikazioena %1,0; Garraio eta biltegiratzearena %0,8. Jarduera administratibo eta zerbitzu lagungarrietan, %-3,1.\nMerkataritza %4,0 gehitu da Araban, %1,9 Gipuzkoan; %0,3 jaitsi Bizkaian. Gainerako zerbitzuetan: Araban %1,6 gehitu, Bizkaian %2,5, Gipuzkoan %1,3; beti ere 2016ko bigarren hiruhilekoaren aldean eta prezioen eraginik gabe.\nEuskal AEn, langile okupatuak %1,6 gehitu Merkataritzan eta %3,3 Gainerako zerbitzuetan, urte artean. 2017ko lehen hiruhilekoaren aldean, indizea %0,5 gehitu Merkataritzan eta %1,3 Gainerako zerbitzuetan, urtaro eraginik gabe.


Kanpinean 5 bungalow normala (4 pertsona arte gomendatua) eta 4 egurrezko bungalowa terrazarekin (6 pertsona arte gomendatua) daude alokatzeko. Horietan zure oporraldiak eta asteburuak bereziak izango dira eta aukera anitzak izango dituzu zure atsedenaldiaz gozatzeko.\nAnimaliak gure bungalow guztietan ongi etorriak dira (Gehienez 2)!!!\nKlikatu hemen bungalow argazkiak ikusteko.\nBungalow guztietan denetarik egongo da: aire girotua, logela bat 1’35 ohea, logela bat, 2 ohe 90, sofa ohe 1’35, telebista, berogailuak, ur beroa, komuna eta dutxa, sukalderako tresneria, eskuoihalak, oherako arropa eta garbiketarako tresnak. Bungalow ondoan aparkalekua barne.


«Nire helburua 2022ko Europako Txapelketan parte hartzea da» - Otamotz : Otamotz\nNolatan hasi zinen atletismo munduan?\nUmetan saskibaloian jokatzen nuen eta gimnasia egiten nuen. Madrileko erdigunetik Alcobendasera joan ginen bizitzera eta ikastetxe berrian ez zegoen gimnasia talderik. Amak atletismoa egitera animatu ninduen. Izan ere, korrika egitea gustuko nuen. Gainera nire ama ere korrikalaria izan zen eta Espainiako txapelketa irabazi zuen. Saskibaloi zaletasuna, berriz, aitarengandik datorkit.\nGazte mailan eta senior mailan Espainiako txapelketa irabazi duzu.\nHoriek dira nire lorpen nagusiak. Senior mailako urrezko domina ez nuen espero. Nire entrenatzaileak, ordea, nik irabaztea espero zuen.\nUriel Reguerorekin entrenatzen dut, Valladoliden. Errendimendu altuan espezializatutako zentro bat da. Ikasketak Amerikako Estatu Batuetan egin nituen, atletismo beka batekin. Bertatik itzuli nintzenean, betiko entrenatzailearengana jo nuen. Baina bakarrik entrenatzen nuen eta lesioren bat izan nuen. Hori dela eta, Valladolidera etortzea erabaki nuen.\nZer moduz bertan?\nHirugarren urtea dut bertan. Lehen urtean oso negu gogorra izan genuen, baina udan 2:05 egin nuen hiru aldiz. Hala, ondo ari ginela ikusi genuen. 2020an, konfinamendua eta lesioak direla eta, ez nintzen lehiatu. Aurtengo negua ere oso gogorra izan da. Egun askotan zero azpiko tenperaturarekin entrenatu dugu. Duela hilabete nire burua lasterketa irabaztetik oso urrun ikusten nuen, baina otsailean ondo entrenatzeko aukera eduki nuen eta irabaztea lortu nuen.\nPoz galanta hartuko zenuen.\nNire helburua domina bat lortzea zen, baina ez zegoen faboritorik. Daniela Garcia aipatzen zuten, baina berak ordura arte lortutako marka onena ez zen gainontzekoona baino askoz hobea eta txapelketa batean edozein gauza gerta daiteke. Gurasoek eta entrenatzaileak garaipenagatik borroka nezakeela esan zidaten eta irabaztera atera nintzen. Lasterketa arraroa izan zen. 200 metroren faltan azken postuan nindoan, baina barrualdetik korrika egiten ari nintzen eta barrualdean beste bat bakarrik nuen aurretik. Barrualdean hutsunea ikusi nuen, arriskatu egin nuen eta irabaztea lortu nuen.\nNori eskaini diozu garaipena?\nUne txarretan animatu nautenez gogoratu naiz. Bestalde, nire entrenamendu taldea funtsezkoa da. Beraien laguntzarik gabez, ezinezkoa izango litzateke. Fisioterapeutek ere asko lagundu didate. Izan ere, txapelketara minarekin heldu nintzen. Familia eta lagunak ere oso garrantzitsuak dira, noski.\nNire helburua datorren urteko Europako Txapelketara joatea da. Aurten Joko Olinpikoak dira, baina oso zaila da sailkatzea. 800 metroko lasterketa bi minututan egin behar da. Europako Txapelketara joateko 2:03 egin behar da eta Madrilgo pista estalian 2:05:64 egin nuen. Aire librean 2:03:90 egitearen baliokidea da. Gertu nago, beraz.\nZure burua 2024ko Joko Olinpikoetan irudikatzen al duzu?\nBi minututik jaistea oso zaila da. Egun, Espainian Esther Guerrerok bakarrik jaitsi du bi minututik. Baina hiru urte barru… nork daki? Datorren urtean 2:02tik gertu egotea lortzen badut, zergatik ez?\nValladoliden entrenatzen duzu, baina Donostiako Atletico San Sebastian taldearekin korrika egiten duzu. Nolatan?\nNire betiko taldea CAP Alcobendas da. AEBtik itzuli nintzenean, lasterketa garrantzitsuetan parte hartzea ahalbidetuko zidan talde batera joan nahi nuen. Alcobendasen urte asko eman nituenez, klausula bat nuen. Gainera, lesio asko izan ditut. Atletico klausula ordaintzeko prest agertu zen eta asko pozten nau beraiei garaipen garrantzitsu hau eman izanak. Gainera, nire aitari ilusio handia egiten dio Donostiako talde batekin aritzeak, noski.\nEspainiako Atletismo Federazioaren bekarik ba al duzu?\nEz. Federazioaren bekak nazioarteko maila duten atletentzat dira. Klubaren diru-laguntza dut, baina nire gurasoen laguntzari esker jarraitzen dut atletismoa egiten. Ingeniaritza mekanikoa ikasi nuen eta produktu garapen ingeniaritza masterra egin nuen. Egun, entrenatzeaz gain, kirol arloko big datari buruzko masterra eta biomekanika masterra egiten ari naiz. Nire ametsa biomekanika laborategi batean lan egitea da. Biomekanikaren eta big dataren bidez, kirolariei errendimendua hobetzen lagundu nahi diet. Datu asko jasotzen ditugu, baina oraindik ez dakigu datu horiek nola erabili.\nZe harreman duzu Zumarragarekin eta Urretxurekin?\nBizitza osoa daramat aitaren herrira joaten: asteburutan, Gabonetan, udan… Zumarragara goazen bakoitzean, bidegorrian, Argixaon edo mendian entrenatzen dut. Nire osaba-izebak mendizaleak dira eta Belokin, Irimon… egon naiz. Umetan hilabete batzuk eman nituen Zumarragan aitona-amonekin eta euskara apur bat ikasi nuen. Euskaraz hitz egiten jakitea gustatuko litzaidake.


Txinako prezio onena kamiseta formatu handiko inprimatzeko makina Marrazlea ehungintza digitala sublimazio tintazko inprimagailua WER-EW1902 - WER\n360 x 1200 dpi igarotzea\n720 x 1.200 dpi pasatu\n6 pasatzeko 720 x 1.080 dpi\n6-8 360 x 1,800 dpi\n8 pasak 720 x 1.440 dpi\n2 pasatzeko 75 m2 / h\n4 pasatxo 40 m2 / h\n6 pasatzeko 22 m2 / h\n6 pasatxo 25 m2 / h\n8 pasatxo 12 m2 / h\nDual 4 koloreak (C / M / Y / K)\nSublimazioko papera / kanpoko iragarki materialak\nGarbiketa automatikoa / Aurreikusi blokeatzea Flash Jet funtzioa / Hidratazio funtzioa\nTenperatura: 20-33ºC / Hezetasuna:% 35-65%\nOriginal EP 5113 / DX5 / XP600 burua, hainbat inprimatze lanen eskaera asetzeko.\nIgogailuaren tinta mota, eragiketa erraza\nDiru-laguntza handia hartzen dute sisteman\n2pcs Aire ardatza, 500m / roll paper bihur daiteke eskailera gabe\nInprimatze-materialak inprimatzeko inprimagailuak automatikoki xurgatzen duenean, hobe da berogailua, beraz, berogailuak inprimatutako materiala berotu eta lehorragoa izan daiteke.\nInprimatzean zehar oztopoak betetzen direnean, inprimagailua automatikoki geldituko da inprimatze-burua babesteko\nIrudimena inprimatzea, WER beti dago.\nGure kalitatea 100% bermatzen da, ordezko piezak urtean zehar doan ordezkatu ahal izango dira, inprimatutako burua eta zati kaltetu batzuk izan ezik.\nsublimazio papera.PP papera sintetikoa, itsasgarri pvc pp / argazki papera / Binilo / Pegatina / Modu bateko ikuspegia / Kanalizazioa / Indoor PP / Atxikitako film / PVC film / PP eranskailua\n2. Zein da inprimagailuen ekoizpen ahalmena / inprimatzeko abiadura?\nWER indoor sublimazio inprimagailu hornitua EPSON DX5 piezo inprimatu burua, bi printheads banatu Dislocated. Inprimatzeko inprimatzeko zabalera 2 hazbetekoa da, kolore bakoitzak 720 zulodun ditu, inprimatzeko abiadura 2 aldiz handitzeko, Auto tintazko hornidura sistema hornitzeko, tinta hobeto leuntzen da, aurrealdeen aurrealde berdeek lehortzeak eragiten dituzten tintak saihesten laguntzen dute. tinta irteera eraginkortasuna. Inprimatu 360 * 720 DPI abiadura 52,7 ordu arte.\n3.Zein inprimatze kalitateari buruz?\nEPSON DX5 Piezo inprimatutako burua, ertze aldakorreko inprimaketa, 1440 DPI bereizmen handiko irteera, bi dimentsioko hutsune funtzio bakarra, inprimatzeko erretilua kentzen du eta inprimatzeko kalitatea hobetzen du. jatorrizko inportazio gabeko higidura motorra, Doitasun handiko unitatea, Deszentralizazio lineala, zehaztasun handiagoa, luzera akatsa txikiagoa da, inprimatze kalitatea hobetzen du eta egonkorra da.\n4.Pertsonak estutu daitezke?\nErabili inportazio tinta pila, eta Inprimagailuaren garbiketa sistema automatikoa, tinta-xurgapena, hidratazio funtzioa, inprimatzeko kalitate handiena lortzeko. Egiaztatu inprimatze-irteerarik onena, ahalmen handia duen tinta hornitzeko sistema, tinta hornidura eskatzea bermatzen du. Hobetu ezazu hezetasunaren pita. Erakutsi markoaren irteeraren kalitatea.\n5. Zer software izan behar du Bateragarritasuna?\nDiseinu adimenduna, Maintop, Ultraprint, Wasatch etab inprimatzeko softwarearentzako bateragarria izan daiteke, funtzionamendu zientifikoa, inprimaketa errazteko.\n6. Makinak denbora asko behar du argazkiak aurre egiteko?\nGure inprimagailuak HI-USB hornituak, transferentzia-abiadura 480M / S izan daiteke, denbora asko aurreztuko duzu.\n7. Eko disolbatzaileen sublimazioko aplikazioak.\nSclimatization Eco disolbatzaileen inprimagailua oso erabilia da ehungintza, poltsa, ehundutako gerrikoa, ekipaje kasuak, gaza pad, paketatze materialak, iragarkiak eta abar inprimatzeko.\nPlaka mota: Roll / Piece\nNeurriak (L * W * H): 2.850 * 660 * 1400MM\nPisua: 285 KG\nZiurtagiria: CE ziurtagiria, ISO9001\nLaguntza teknikoa: Bizitza osoan\nInprimatu burua: DX5 / 5113\nTinta mota: Sublimazio tinta, tinta desegin\nProduktuaren izena: Kamiseta inprimatzeko makina Marrazlea ehungintza sublimazio tintazko inprimagailua\nMultimedia mota: papera\nHitz gakoak: ehungintza sublimazio tintazko inprimagailua\nAplikazioa: ehuna, ehuna\nRIP: Maintop / beatch\nInk hornidura sistema: tinta etengabea hornitzeko sistema


Ohe erreginaren egitura tapizatutako oheburua\nOrokorrean, pentsatzeko denbora behar duguna da koltxoneta egokia eta ona nola aurkitu. Hala, ohearen egitura erosi duen edonor ados dago horrenbesteko ahalegina behar duen garrantziarekin. Altzari kopuru handi eta ikusgarri horri begira, gogoeta asko hartu beharko lirateke. Zalantzarik gabe, oheko markoetarako, motak oheak bezain beste dira tamainatik materialera. Horregatik, zalantzak sentitzen badituzu edo zaila egiten zaizun erabakitzea zein izan behar duen lehen aukera nola, nola ikasi ohe erreginako egitura tapizatutako oheburua?\nOhe erreginako egitura tapizatutako oheburua estilo desberdinetako edozein logelatan jartzeko adierazpen pieza ezin hobea da. Tapizatutako akabera gris ederrak eta diseinu dotoreak itxura ederragoa eta babesagoa ematen dute. Tapizatutako alboetako errailek itxura dotorea eta dotorea sortzen dute, eta ezin hobe egokitzen dira tapizatutako ohe karratu klasikoarekin.. Ilara-hezurdurak zure koltxoia guztiz onartzen du. Inguratutako zurezko taulek koltxoia oinarrian finka dezakete. Oheko hanka iraunkorrak eta klaseak diseinua sortzen dute estilo eta lehentasun gehienekin bat datorren itxura polifazetikoa lortzeko. Ohearen egitura azkar eta erraz instalatzeko behar duzun guztia konpartimentu batean sartzen da. Ontziak azkar eta segurtasunez kutxa batean bilduta daude, zure biltegira.\nMota: Etxeko altzariak, Logela\nMateriala: Ehuna; Metala;\nItxura: Altzari Garaikideak\nProduktuaren izena: Ohe erreginako egitura tapizatutako oheburua\nModelo zenbakia: BF-AU01-04\nFuntzioa: Jantokia Ohe-oinarria\nDimentsioa(cm): 137L * 190W\nEnbalatzeko tamaina(cm): 139L * 192W


Ospitaletako infekzioak - Elhuyar Aldizkaria\nHasiera » Erreportajeak » Ospitaletako infekzioak\nAspergillus onddoa —eta horrekin batera ospitaletako infekzioak— berri-iturri agortezin bihurtu dira azkenaldian. Itxi diren ebakuntza-gelak, izandako heriotzak, epaitegietan deklaratu beharko duten ospitale-arduradunak, agintarien dimisioak eta abar, egunero irakurgai, entzungai eta ikusgai dira komunikabideetan. Ospitaletan sortutako infekzioen ondorio diren horiek guztiak alde batera utzita, infekzioen gorabeherei buruz hitz egingo digu Mikel Alvarez sendagileak ondorengo lerroetan.\nZergatik gertatzen da hainbeste infekzio ospitaletan?\nLehenik kontuan hartu behar da ospitalean dagoen jendeak, gehienetan besteok baino arrisku handiagoa duela infekzioren bat bereganatzeko, berez gaixorik eta ahulduta dagoenez zenbait gauza errazago harrapa dezakeelako. Beraz, lehenik hori pentsatu behar dugu, gehienbat defentsa aldetik eskas samar dagoen jendea kutsatzen dela. Beste muturreko kasua ere gerta daiteke, eta gertatzen da, ondo egon eta infekzioren bat harrapatzen dutenena. Adibidez, hernia sinple bat kentzera edo kiruji lan txikiren bat egitera doazenek ere, une horretan harrapa dezakete zerbait, sistema terapeutikoek beste infekzioren bat sortzea erraz dezaketelako. Horien kasuan, argi dago kalean baleude ez luketela arazorik izango.\nEstatistiken arabera, ospitaletan sartzen direnen % 5 inguruk infekzio txikiren bat harrapatzen du. Infekziorik arruntenak gernu-aparatukoak eta arnas aparatukoak izaten dira, gernu-aparatuan gernu-zundaren bat sartzearen ondorioz eta arnas-aparatuan ebakuntzen ondorioz sortzen diren pneumonia nosokomialak. Horiek dira arruntenak. Infekzio horiek gailu baskularretatik sartzen dira eta bi gauza gerta daitezke: mikroorganismoak gorputz osora hedatzea edo toki jakin batean geratzea. Horren arabera, infekzioa larriagoa edo arinagoa izan daiteke.\nEstatistikara itzulita, berriz, aipatzekoa da ospitaletan harrapatzen diren infekzioen % 1 izaten dela arriskutsua, gehienetan lehendik arazo larriren bat dutenak harrapatzen dituztelako.\nMedikuentzat hau ardurazko gaia al da?\nJakina, jendea hil egiten da eta gainera gastuak igo egiten dira.\nEta ba al dago horren aurka egiteko zerbait antolatuta? Izan ere, ezaguna da medikuntzak izugarri aurreratu duela, baina arlo horretan inbertsiorik egiten al da?\nBeno, ospital bakoitzean badago infekzio-batzordea. Batzorde horren lana gaiari oro har segimendua egitea da eta politika edo arautegi orokorra bideratzea. Bestalde ospitaletako mikrobiologiako zerbitzuek eta medikuntza prebentibokoek prozedura guztien segimendua egiten dute, baita infekzioaren kontra hartzen diren neurriena ere, eta, nola ez, isolatzen diren mikroorganismo guztien segimendua ere bai. Zerbitzu hauek —infekzioaren arloari dagokionez— ospitale fiskalizatu egiten dutela esan daiteke.\nEstatu Batuetan, esate baterako, ospitaleak kreditazioak lortu ahal izateko derrigorrean horrelako batzordeak izan behar ditu. Era horretako batzordeek urteroko plana aurkeztu behar izaten dute, eginbehar bakoitzaren prozedurak finkatuz eta arauak ezarriz, arlo guztietan infekzioaren kontrako neurriak hartuz (eskuak non eta nola garbitu behar diren, ebakuntza-gelak izan behar duten egoera, zaintza berezietako unitateetan lana nola egin behar den eta abar). Horrez gain, antibiotikoen erabilera-politika finkatzen dute, ezin baita edozein antibiotiko erabili, mikroorganismoek erresistentziak sortzen dituztelako. Azkenik instalazio-mantenimenduaren politika ere finkatu behar izaten dute, adibidez aire girotuari edo uraren zirkulazioari dagokiona. Estatu Batuetan bezala, hemen ere badira horrelako batzordeak, gaur egun lanean ari direnak.\nGaur egun gure inguruan eta munduan kezka handia dago ebakuntza-gelatan eta Arreta Intentsiboko Unitateetan sartzen den aire girotuaren gorabeherez, eta une honetan Osakidetzan ere kezka hori dela eta aldaketak egiten ari dira. Hobekuntza nabarmenak egin dira, bai ebakuntza-geletan eta bai Arreta Intentsiboko Unitateetan.\nBeraz, zer gertatzen da? Infekzioak funtzionamendu kaskarraren ondorio izan daitezke?\nKonturatu beharra dugu mikroorganisko ezberdin asko dagoela eta gainera bide askotatik sar daitezkeela. Esate baterako Staphylococcus motako mikroorganismoak oso ohikoak dira, endui bat lasai asko sar daiteke ospitale bateko Arreta Intentsiboko Unitatera eta han dauden gaixoak kutsatu, eta hori gerta daiteke infekzioa eragozteko prozedurak egokiak izan ez direlako. Baina bestela ere gerta daiteke.Esate baterako, bazilo gramnegatiboak (pseudonomak) —oso ezagunak— normalean gurekin bizi dira, saprofito edo jankide dira, eta gure mukosetan, hesteetan edo sudurrean egon daitezke. Horiek edozein unetan transmiti ditzakegu eta infekzioa sortu.\nOnddoak beste atal batean sartuko lirateke. Azkenaldian zoritxarrez famatu bihurtu zaigun Aspergillus onddoa bera ez da gurekin bizi, baina bai gure artean. Onddoak asko dira eta mota askotakoak eta edozein toki umel edo haustunetan egon daitezke, hau da hormetan, tresnetan, simaurrean… bizi dira. Une egokia harrapatuz gero, infekzioa sortzeko gai dira.\nLehenxeago aipatu duzun kontu batera itzuli behar dugu. Antibiotiko-politikaz hitz egin duzu, eta badirudi azkenaldian gizakiaren sistema-inmunean aldaketak gertatzen ari direla antibiotikoak erabiltzearen eraginez.\n;Mikel Alvarez sendagilea gaur egun San Eloy ospitaleko laborategiko zerbitzu burua da. Horrekin batera, Euskal Herriko Unibertsitatetan irakasle laguntzaile lana ere badu, Zientzia Fakultatean eta Medikuntza Fakultatean inmunulogia irakatsiz. Ezkondua da eta bi haurren aita ere.\nAntibiotikoek ez dute inmunitatean efekturik. Antibiotikoek mikroorganismoak hil egiten dituzte eta inmunitate naturalari laguntza eskaintzen diote mikroorganismo horien kontra egin dezan; hala ere, zehazki ez dute zerikusirik inmunitatearekin. Gertatzen dena zera da: mikroorganismoak ikasi eta egokitu egiten direla. Adibide batekin hobeto ulertuko dugu. Penizilina ekar dezagun gogora. Orain urte batzuk penizilinak denetarako balio zuen; gaur egun, berriz, ezer gutxitarako balio du mikroorganismora egokitu egin direlako. Erabiltzearekin mikroorganismoak apur bat hautatu egiten dira, baina ohitu egiten dira. Antibiotikoak ospitaletan gaizki erabiltzen badira, alferrik erabiltzen dira, mikroorganismoek defentsa-sistema garatzeko gaitasuna dutelako. Antibiotikoak era arrazionalean erabili behar dira, ez espektro zabala dutenak hartuz, baizik eta hautatuta erabiliz.\nOspitaleetan aipatu duzu. Zer gertatzen da, ospitaletan dauden mikroorganismoek defentsa hobeak garatu dituztela?\nGaldera ona da hori. Erresistentzia handiko mikroorganismoak toki guztietan egon daitezke, ospitaletan zein ospitaletatik kanpo. Egia da hautespen handiena erabileraren ondorioz egiten dela, baina ez ospitaletan bakarrik, baita lehen mailako zerbitzuetan ere, anbulategietan esaterako. Hala ere ospitaletako mikroorganismoak gainerakoak baino gogorragoak direla esan daiteke. Esate baterako, bada Staphylococcus barietate bat, oso erresistentea… hori Arreta Intentsiboko Unitatean sartzen bada, akabo!\nElkarrizketan behin baino gehiagotan aipatu duzu Arreta Intentsiboko Unitatea. Arrazoi bereziren bat ba al dago horretarako? Ospitaletako arlo guztiek al dute arrisku bera?\nEz, ez dute arrisku bera. Argi dago gaixotasun larrienak dituztenak direla infekzioren bat harrapatzeko aukera gehien dutenak; pentsa, ez baita berdina erresonantzia bidez egin beharreko ebakuntza edo ebaki handi baten bidez egin beharreko ebakuntza. Zure galderari nolabait erantzuteko, beharbada ospitaletan infekzioren bat harrapatzeko tokirik ohikoenak aipa genitzake: Arreta Intentsiboko Unitateak, bertan egoten direnak egoera oso ahulean egoten direlako. Ebakuntza-gelak, ebakuntza zailak jasan behar dituztenak eta bigarren mailako ebakuntzak egin behar dituztenak bereiztuz. Hemodialisirako lekuak, arriskua partikularra delako; urtetan hepatitisaren zelai ederrena horrelako sailak izan dira, eta behin baino gehiagotan gertatu dira.\nIkusitakoak ikusita, etxean geratzea ospitalera joatea baino hobea?\nArgi dago ospitalera inor ez dela gustuz joaten, baina joan beharra dago. Kontuan hartu behar ditugu —eta garbi adierazi gainera— bi gauza: batetik, infekzioak aukera ematen bazaie bakarrik gertatzen direla, eta horretan medikuntza lanean ari dela, infekzioetarako bideak murriztuz alegia. Bestetik, —komunikabideetan ikusitakoagatik besterik pentsa badaiteke ere— arlo honetan egiten ari den aurrerapena erakusteko datu estatistiko bat emango dugu: azken 10 urteotan ospitaletako infekzio-kopurua % 6koa da eta lehenago % 9-10 inguruan ibili ginen. Uste dut horrek argi erakusten duela infekzio-arriskua murriztuz doala.\nInfekzio nosokomialak direla eta\n… Ospitaletako egoera bereziak medio, infekzio larriak agertzea errazagoa da —eta ez hain gutxitan— gaixoak hil ere egiten dira. Lehenik berezko eragileak hartu behar dira kontuan; hau da, gaixoen oinarrizko egoera, infekzioak garatzeko aukera eskaintzen duena. Bigarrenik, kanpoko eragileei begiratu behar zaie; diagnosiak egiteko (endoskopiak), kirurgia-lanak egiteko (ebakuntzak eta protesiak), eta monitarizazio-lanak egiteko (zundak, tutuak…) erabiltzen direnei hain zuzen. Kontuan hartu beharreko hirugarren eragileak —airearen poluzioarekin batera— diseinuetan eta instalazioetan sortzen diren akatsak dira, batez ere uraren zirkuituei eta aire girotuari dagokionez. Horren ondorioz, mundu osoan, esate baterako, Legionella pneumophila izurriteak jasan behar izan dira. Azkenik, antimikrobioak oker erabiltzea aipatu beharko litzateke, antibiotikoei aurre egiteko gai diren mikroorganismoak sortu baitituzte; adibidez, sasoi batean oso bakan ziren germenak agertu dira, edo oso ugari ziren beste batzuk eraldatu eta indartsu bihurtu dira, Acinetobacter edo S. aureus mikroorganismoak kasu.\nAipatutako prozesuetatik eratortzen den hilkortasun-tasak eta eragiten duten gastu ikaragarriak bultzatuta, 60ko hamarkadan dagoeneko arazoaz benetan jabetu ginen. Urte batzuk geroago Estatu Batuetako ospitale handietan bildu zuten esperientziak —infekzio nosokomialen jarraipena eta kontrola egiteko talde espezializatuak sortzeak— hainbat neurriren eraginkortasuna erakutsi zuten, eta infekzio-kopurua % 30 inguru murriztu zen. Hemen ere poliki-poliki infekzioen arloan eta medikuntza prebentiboan lan egiteko taldeak antolatu ziren.\nBesterik dirudien arren, ospitaletako infekzioen kopuruak behera egin du.\nGernu-aparatuko infekzioak gutxitzeko neurriak hartu ziren, arreta intentsiboko unitateetan hartzen diren arnas aparatuko infekzioak murrizteko neurriak, asepsia-neurri zorrotzak hartu ziren, airearen eta uraren zirkuituak aztertu, teknika kirurgiko egokiak probatu ziren, eta abar. Horren guztiaren ondorioz 1990-97 epean, infekzio nosokomialen kopurua % 9,87tik % 8,08ra jaitsi zen.\nAspergillus aren kasuan, gaiaren garrantzia batez ere kualitatiboa da, bueltarik ez duten ondorioak eragin baititu. Horregatik, ez da nahikoa kopuruei buruzko erreferentziak ematea, kontrol-sistemetan dauden hutsak ezkutaraz baitaitezke. Azkenaldian gertatu diren infekzio-agerraldietan huts egin duena kalitate-kontrola izan dela egiaztatzen bada, sakon aztertu beharko da kalitate-kontrol hori berori.\nNahiz eta toki batzuetan aipatutako infekzioak sortu, beste herrialde batzuekin konparatuz gero ezin daiteke esan gurean infekzio nosokomialen arriskua handiagoa denik. Izan ere, Estatu Batuetako hainbat ospitaletan orain gutxi tuberkulosi-izurriteak izan dira, eta hemen aspalditik hartzen ari garen isolamendu-neurriak hartu behar izan dituzte.\nBehar-beharrezkoa da ospitaletako balizko infekzioak zaindu eta zorrotz kontrolatzea. Baina horretarako baliabideak behar dira, gaian jantzitako behar beste sendagile eta erizainekin; eta horrekin batera arazoarekiko kontzientziazioa, ez osasun-arloko profesionalei dagokienez bakarrik, baita Administrazioaren aldetik ere, behar diren eta falta diren baliabideak behin betiko jar ditzaten. Osasunerako ez dago ohiko eta ohiz kanpoko arazoak konpontzea baino eraginkortasun handiagoa duen kalitate-kontrol hoberik.\nJano aldizkari elektronikotik hartua


Hondakinen bilketa pneumatikoaren bidez, hondakinak lurrazpiko hodi-sare baten bidez bideratzen dira zabor-gunetik bilketako zentraleraino. Bertan, hondakinak edukiontzi itxi desberdinetan bildurik geratzen dira, frakzio bakoitzaren arabera (ontzi arinak, paper kartoia, organikoa eta errefusa), tratamenduko tokiraino garraiatuak izateko prest.\nHondakinen bilketa pneumatikoaren lehenengo fasea, 2011ko maiatzean, martxan jarri zenetik, 15.000 galdakoztarrek zabor-bilketako sistema pneumatikoaren buzoiak dituzte inguruan, Galdakaoko udalak, 2015eko otsailean, bultzatu duen zerbitzu honen hirugarren fasea ezarri ondoren.\nOndorioz, gaur egun 244 buzoi eta sei kilometro inguruko hoditeria dago instalaturik udalerrian (5.473 m.), Urretan dagoen zentraleraino.\nErantsi zonaldeetako planoa (759Kb-pdf)\nAtea ireki (materia organikoaren buzoi marroiaren kasuan, txartela irakurgailura hurbildu behar da atea ireki ahal izateko. Esan Bulegoan eska dezakezu).\nZaborra sartu indartu barik.\nBuzoiaren ahotik erraz pasatzen diren poltsak erabili.\nAhalegindu zaitez ez indartzen poltsa sartzerakoan.\nEz bota likidorik ez solteko hondakinik.\nEz bota objektu luzerik (40 cm-tik gorakoak zatitu edo tamaina handikoen bilketa-zerbitzua eskatu behar da).\nBuzoetara ez bota iglu berdeetan utzi behar diren beirazko ontziak.\nObjektu astunak, tamaina handikoak, obra-hondakinak, pinturak, olioak etab. Garbigunera eraman behar dira.\nMerkatariek komertzioentzako buzoia erabiltzeko giltza eska dezakete, irekiera handiagoa duelako. Horretarako, herritarren arretako Esan Bulegora joan behar dira.\nBilketa pneumatikoaren zonaldearen diharduen eta kartoizko kaxa handiak sortzen dituzten merkatariek kartoizko kaxak atez ate biltzea eska dezakete, Udalera deituz (944 010 500: Hirigintza).


naiz: agenda - Javier Colina eta Maria Joao, Getxo Jazz jaialdiko izen berrien artean\nJavier Colina eta Maria Joao, Getxo Jazz jaialdiko izen berrien artean\n21.06.30 - 21.07.04\nOsasun egoeraren ondorioz urtebete geldirik egon ondoren, Getxo Jazz jaialdia ate joka dator. Ekainaren 30etik uztailaren 4ra bitartean egingo da 44. edizioa. Euskal Herriko jazza, Estatu espainoleko jazzaren izen nabarmenak eta Talde Lehiaketako banda gazteak izango ditu ardatz aurtengoak. Jazz jaialdien denboraldiari hasiera emango dio Getxok, ohi bezala.\nMuxikebarri zentroak jaialdiko kontzertu nagusiak hartuko ditu 19.00etan, baita Talde Lehiaketa ere, aurten goizeko ordutegira pasako dena. Horrela, lehian jardungo diren lau talde europarrek emanaldia eskainiko dute 13.00etan. Arratsaldean, 17.00etan, Biotz Alai plazan, Hirugarren milurtekoa atala izango da, eta euskal jazza eta banda gazteak uztartzen dituen doako eskaintza gerturatuko dio publikoari. Hilaren 3an eta 4an leku berean 12.30etik aurrera, egingo diren familientzako bi emanaldiek osatuko dute aurtengo programazioa.\nJazzaldia aurkezteko izan den prentsaurrekoan, Iñaki Saitua ekitaldiaren arduradunak jazz jaialdia egungo egoerara egokitzeko egindako ahalegina azpimarratu du, «hori bai, kalitatea, musika aniztasuna eta gaztetxoentzako babesa mantendu dira jaialdiaren ezaugarri nagusi gisa».\nAmaia Agirre Getxoko alkatea pozik agertu da jaialdiaren itzulerarekin. Azpimarratu duenez, «kultura gure nortasunaren ezaugarrietako bat da, eta horregatik, poz handia da jazz erritmoak publikoari berriz ere hurbiltzea». Halaber, nabarmendu du jazz jaildiak Getxo Euskal Herriko abangoardia kulturalera eramaten duela.\nLorea Bilbao Euskara, Kultura eta Kirol Saileko foru diputatuak adierazi duenez, «40 urte baino gehiagoz, Getxok munduko leku askotatik ekarri du jazza, eta edizio bakoitzean onena erakutsi du, bai nazioarte mailan, bai Euskadin, eta musika hitzordu horrek gure lurraldeko kultur agenda aberasten du».\nKontzertu nagusiei dagokienez, Javier Colinak irekiko du aurtengo edizioa. Javier Colina Europako egungo kontrabaxu-jotzailerik ospetsuenetariko bat da, eta ezinbesteko pieza erritmiko bilakatu da fusio latinoetatik gertu dagoen edozein talderentzat. Hurrengo egunean, The Cuban Jazz Syndicate taldeak joko du, espainiar Estatuan bizi diren musikari kubatar onenetakoek osatutako boskotea, talde ezberdinetatik etorriak eta musika ezagutza handia dutenak: Pepe Rivero, Miryam Latrece, Carlitos Sarduy, Ariel Brínguez eta Michael Olivera.\nMaria Joao-Carlos Bica Quartet izango da jaialdiaren hirugarren egunean. Portugalgo jazzaren bi izen handi hauen arteko lankidetza 80ko hamarkadan hasi zen eta ‘Conversa’ (1986) eta ‘Sol’ (1991) diskoetan erregistratu zen. Hamar urteko biren ondoren, bere bideak banatu egin ziren, eta, orain, 25 urte beranduago, André Santos (gitarra) eta João Farinha (teklatuak) musikarien konplizitatearekin topo egin dute.\nLaugarren egunean Chano Domínguez eta Martirioren saioa hartuko du jaialdiak. Duela 20 urte kopla klasikoen berrinterpretazioa eskaini zuen jazz moldaketekin, eta lankidetza hori ‘Coplas de la madrugá’ (1996) diskoan islatu zen. Orain, Ignacio Villa Bola de Nieve Kubako piano-jotzailea gogoratzeko elkartuko dira berriro.\nCarles Benaventek, Tino di Geraldok eta Jorge Pardok osatutako hirukoteak emango dio amaiera Getxo Jazzari, ibilbide luzeko estilo ezberdinetako hiru musikari, Niño Josele gitarra-jotzailearekin batera.\nProposamen horri gehitu behar zaizkio Taldeen Lehiaketaren finalera iritsi diren lau taldeak, eta, beste behin ere, Europako jazz gaztearen lanaz gozatu ahal izango dute ikusleek, Italia, frantziar Estatua, Hungaria eta espainiar Estatua, Irlanda eta Britainia Handiko partaideen eskutik, bai eta Malu Garay Quintet, Baleen Lobak, Horda eta Los Aurora elkartuko diren Hirugarren Milurtekoa saileko kontzertuak ere. Capitán Corchea eta Hollywood Kids Band musikariek familientzako ikuskizunak eskainiko dituzte.\nGainera, Jorge Lopez de Guereñuren margolan erakusketa izango da ikusgai ekainaren 28tik uztailaren 23ra bitartean, ‘No Silence, No End’ izenburupean.\nSarrerak honako puntuetan eros daitezke: Muxikebarriko Informazio Bulegoan (astelehenetik ostiralera 8.30etik 14.30etara); Muxikebarriko txarteldegian (astelehenetik ostiralera 10.00etatik 13.00etara eta 17.30etik 19.30etara eta ikuskizuna dagoen egunetan emanaldia hasi baino ordubete lehenagotik; eta Erromoko Kultur Etxean astelehenetik ostiralera 9.00etatik 14.30era eta 16.00etatik 18.00etara eta larunbatetan 9.00etatik 13.00etara.


Estitxu Zabala | Activity Streams | Berriketan\n@estitxuzabala active 3 years, 8 months ago\nEstitxu Zabala posted an update 4 years, 10 months ago Ikusi\nEsne Beltza eta Oreka TXren disko aurkezpenetan izan naiz gaur. Bi taldeek zuzenean jo dute. Asko eskertzen dila halakoak. Itxura oso ona dute bi diskoek ere!\nEstitxu Zabala changed their profile picture 4 years, 10 months ago Ikusi\nEstitxu Zabala-(e)k eguneraketa bat bidali du: 7 years, 10 months ago Ikusi\nAnoetan Jokin Aperribayk eman duen prentsaurrekoan egon naiz. Ez dago ados telebista eskubideen kontura sinatu proposatu duten kontratuarekin… Presidentearen lepo parean, publizitatea: ”Gipuzkoa Euskararekin bat”, hori bai, prentsaurreko osoan hitz bakar bat ere ez euskeraz…\nMikel Goñik pilota partida jokatuko du datorren ostiralean, 22:00etan, Antiguako frontoian! Ugandaren aldeko proiektuaren barnean.\nSekula ez naiz atzokoa bezain prentsaurreko euskaldun batean egon! ’Errautsak’ antzezlana aurkeztu zuten Victoria Eugenian: aktore guztiak euskaldunak (eta euskeraz), Donostia Kulturako arduradunak euskaldunak (eta euskeraz), bertaratutako kazetariak eta argazkilariak ere euskaldunak (eta euskeraz). Pentsa, prentsaurrekoa hasi aurretik, hau…\nBerriketan.info-ko erabiltzaile egin naiz eta nik egindako sarrerak zuzenean nire facebook kontura joango dira.\nEstitxu Zabala erabiltzaile erregistratu bat da orain 7 years, 10 months ago Ikusi


«Mendekua» delakoan daude | Gizartea | Berria\n«Mendekua» delakoan daude\nIñaki Errazkin eta Ainhoa Intxaurrandieta Madrilen epaituko dituzte gaur, GHK-ko arduradun zirela Zubietako errauste planta geraraztea egotzita; 46 milioi eurorainoko zigorra jar diezaiekete. Bideoa albistearen amaieran.\nIñaki Errazkin eta Ainhoa Intxaurrandieta. JUAN CARLOS RUIZ / FOKU Tamaina handiagoan ikusi\n2018ko apirilak 12 - Donostia\n«Errauste plantaren mamua amaitu da». 2013a zen, azaroak 13 zituen, eta modu horretan solastatu zen garai hartako Gipuzkoako Diputazioko Ingurumen diputatu Iñaki Errazkin. Bilduren foru gobernuak legealdi hartako erabakirik garrantzitsuenetariko baten berri eman zuen, hain zuzen ere, egun hartan; GHK Gipuzkoako Hondakinen Kontsortzioak ezeztatu egin zuen Zubietan errauste planta bat eraikitzeko aurreko legealdian buruzagi jeltzaleek hitzartuta utzi zuten kontratua, eta jakinarazi zuen kalte-ordainak itundu zituela enpresa eraikitzaileekin. Partzuergoko presidente Ainhoa Intxaurrandietarekin batera eman zuen albistea Errazkinek. Hortxe ageri dira biak hemerotekako argazkietan; pozik, berria jakinarazten. Gaur, hartutako erabaki hartaz oraindik «harro» daudela dio Intxaurrandietak. «Berriro hartuko genuke». Ondorio larriak izan ditzake bientzat, ordea. Izan ere, gaur biak Madrilen epaituko dituzte, Espainiako Kontuen Auzitegian.\nEgungo GHK-ko arduradunek iazko urrian ebatzi zuten bi buruzagi ohien aurka egitea, 2013ko erabaki hura desegokia izan zela iritzita. «Norbaitek arauak urratzen baditu, eta diru galerak badakartza, erantzun egin behar du», argudiatu zuen orduan egungo Ingurumen diputatu Jose Ignacio Asensiok. 46 milioi eurorainoko zigorrak jar diezazkiekete bi auzipetuei. Beren poltsikotik egin beharko liekete aurre —bizitza osoan zor hori pagatzen jardun beharra esan nahi du horrek—, eta burutik ideia bat erauzi ezinda dabiltza Errazkin eta Intxaurrandieta: «Mendekua da».\nIntxaurrandietak aitortu du EAJk eta PSEk sarri eginak zizkietela auzitegietan egin zitzaketen urratsen «mehatxuak» , baina ez zutela espero ataka honetan egotea. «Zeren eta guk hartutako erabaki guztiak eta emandako pauso guztiak juridikoki akasgabeak izan ziren». Aitortu du auzibide bat martxan ipini zela enpresei pagatu zizkieten kalte-ordainen kopuruen harira —8,2 milioi euro izan ziren—, baina ahitua zuela horrek dagoeneko bidea. GHK-ko egungo buruek auzibidea iragartzeko iazko urriaren 16an plazaratu zuten oharrean, berriz, defendatu zuten «ezinbestean» salatu behar zituztela bi agintari ohiak, egin zuten kontratu etetearen ondorioz «diru desbideraketa» bat egon zela pentsatzen dutelako. Erabaki hori orain hartu ezean, gainera, erantzukizunak «iraungiko» liratekeela esan zuten partzuergoko ordezkariek. Errazkinek uste du erabaki hori hartzeko hatsa eman ziela kontratu etete harekin lotutako beste epai batek. «Aprobetxatzen dute akordioa baliogabetzat jo izana». Hain justu, iazko urtarrilean jakin zen Donostiako Administrazio Auzitegiak legez kanpokotzat jo zuela kontratua eteteko erabakia.\nEzin «dohainik» atera\nSententzia haren arabera, indarrean zegoen hondakinei buruzko foru araua, erraustegia egiteko asmoa biltzen zuena, eta hura betetzera behartuta zeuden erakundeak. Ebazpen horren berri izan orduko, pozik mintzatu ziren aldundiko egungo buruzagiak, eta ondorioak izango zituela iragarri zuen. Kontratua eten zuten agintari ohiei kargu hartu zien berehala Asensiok, eta abisua eman zuen: «Ezin zaie dohainik atera». Aurtengo urtarrilean EAEko Auzitegi Nagusiak sententzia bat eman du norabide berean: legez kanpokoa izan zen 2013ko akordioa. EH Bilduk ez du amaitutzat auzi hori, ordea; argitzeko dago orain zer esango duen Espainiako Auzitegi Gorenak.\nHaien erabakiaren kontrakoa izan arren, azken epai horretan aldeko arrazoibideak ikusten ditu Intxaurrandietak. «Epaiak zioen, izan ere, gurea zela kontratua apurtzeko eskumena. Beti argi eta garbi esan dugu planta kaltegarria zela Gipuzkoarako: defizitarioa izango zelako, eta argi genuelako horrekin ezin genuela aurrera egin. Legeak ematen dituen bideetatik eten genuen kontratua. Eskumena gurea zen». EH Bilduk ere argudio horixe erabili zuen sententziaren berri izan ostean, defendatzeko helegitea ipiniko zuela. Auzi garrantzitsua da; izan ere, Bilduk foru gobernuko agintea izan zuenean, Gipuzkoako Batzar Nagusietan gehiengorik ez zuen izan; GHK-n, aldiz, bai. Eta hor egon zitezkeen paradoxak usu nabarmendu zituen oposizioak. Baina erabaki hura zuzena izan zela dio orain ere Intxaurrandietak: «GHK-k sinatu zuen kontratua, GHK-k zuelako eskumena, eta GHK-k apurtu zuen, GHK-k zuelako horretarako eskumena».\nJustizia sistemaren adar jakin batean epaituko dituzte bi buruzagi ohiak, baina Errazkinek uste du kontuen auzitegiek ez dutela zer esanik halako gaien inguruan. Kasu honetan auzibidearen erdi-erdian «bozketa bidez» hartutako erabaki bat dagoela adierazi du, eta ez dagokiola auzitegi horri horren gainean deus esatea. «Egindako kalte-ordainen kalkulua desegokia da? Ez. Orduan, epaitzen den gauza bakarra da guk ez genuela erabaki hori hartu behar. Guk, nahiz eta bozketan mandatu bat jaso, ezin genuela hori egin. Eta Kontuen Auzitegiak epaitu behar gaitu horregatik? Hark esan behar du erabaki hori har genezakeen? Ez da kontabilitate kontu bat; zer ari gara epaitegi horretan?». Baditu itaun gehiago: «Auzi politikoa bada, zergatik bihurtu juridiko?». Bilduko buruzagi ohiak izanik, Madrilera joan beharrak kezkatzen ditu, uste baitute zigortuak izateko arrisku handiagoa dutela aurreiritzien ondorioz. Intxaurrandieta: «Propio aukeratu dute joko zelaia, eta epailea ere bai».\nJokatu zuten eran jokatzeko arrazoi sendoak zituztela adierazi du Errazkinek: «Publikoa eta jakina da gu errauste plantaren aurkakoak ginela. Baina kontratu hori eteteko motibo nagusia beste bat izan zen. Nolabait ere, arrazoi tekniko batzuk mahai gainean jarri genituen, eta erabaki bat hartu genuen. Udalak aldaketa bat egiten ari ziren hondakinen bilketan, aldaketa handiak gertatzen ari ziren, eta horri zegokion azpiegitura sare bat behar genuen», adierazi du. «Eta guk kontratua eten genuen, hain zuzen ere, azpiegitura hori gaindimentsionatuta geratzen zelako zetozen urteetara begira». Gogoeta askoren fruitu izan zela esan du Intxaurrandietak. «Ikusten zen azpiegitura hori kaltegarria zela lurraldearentzat: bai ekonomikoki, eta zer esanik ez ingurumenarentzat, osasunarentzat eta abar. Baina ekonomikoki ere kaltegarria zen, eta erabakia hartu zen, zalantzarik gabe, azterketa sakon bat egin ondoren. 2011n lortu genuen gehiengoa; 2013 arte ez zen hartu erabakia. Bitartean, horretan aritu ginen: aztertzen».\nGainera, 2015ean berriz agintera helduta, PSE-EEk eta EAJk aurrekoa baino planta txikiago bat egitea erabaki zutela oroitarazi dute bi buruzagi ohiek, eta, beraz, hein handi batean, arrazoia eman zietela. «Tristea da hau esatea, baina kontratua geratzeko guk hartutako erabakia aprobetxatu zuten azpiegitura txikiago bat egiteko eta, beraz, problema bat saihesteko», esplikatu du Errazkinek. Galderak datozkio gogora, borborka: «Guk gelditu izan ez bagenu, zer egingo zuten? Lehendik hitzartua zuten azpiegitura huraxe? Eta gero nola konpontzen da hori? Kanpotik zaborra ekarrita? Jendeari esanez birziklatzea ez dela komeni?».\n«Marra gorriak» ipintzen\nBi motibo nagusi ikusten ditu Intxaurrandietak beren kontrako salaketaren atzean. «Batetik, mendeku pertsonala dago. Bestetik, abisua: 'Hemendik aurrera, ez ukitu horrelako azpiegiturak, horrelako negozioak'». Gainerako alderdi politikoen kudeaketa ahalmena mugatzeko gogoa ikusten du EAJren eta PSEren jarreran: «marra gorriak» jartzekoa. Bat dator Errazkin: «Halakoak eremu juridikora eramaten badira, eramaten dira adierazteko zeinek agintzen duen, eta zeinek egon behar duen mendean». Dema hori apurtu egin behar dela pentsatzen du Intxaurrandietak. «Haiek erabaki bat hartu zuten, eta dena lotuta utzi zuten. Bada, haiexek bezala, guk beste erabaki bat hartu genuen, eta helburua zen gipuzkoarrei ahalik eta kalte txikiena egitea». Hondakinen kudeaketaren inguruan ikuskera ezberdinak egonda, kritikak onartu egin behar direla pentsatzen du, baina inor zio horregatik auzitara eramatea «zikin» jokatzea dela salatu du.\nBerez, kontratua etetearen aldeko erabakia GHKn ordezkari ziren udaletako hogeitaka hautetsiren botoari esker erdietsi zela oroitarazi du Errazkinek, baina biak seinalatu dituztela salaketa honen bidez, ezagunak direlako, eta gainerakoei ere abisua emateko era izan daitekeelako. «Lidergo publiko eta instituzionala zutenak zigortuz, askoz ere errazagoa da; kostu txikiagoa du. Baina haiek uste dute gu zigortuta eskarmentua zabal dezaketela». Intxaurrandietak kezkagarritzat ditu horrek erakundeetako ordezkarietan heda ditzakeen dudak. «Ez da bakarrik Iñaki eta Ainhoa; Ainhoa eta Iñaki. Hemendik aurrera, nork hartuko ditu ardurak? Nork jarriko du bere burua zerrenda batean?».\nErabakiak hartzeko ahalmena kamustu nahi dela uste dute. «Baina horretarako daude instituzioak: erabakitzeko», gogora ekarri du Errazkinek. «Bestela, ezingo litzateke inoiz ezer ere erabaki. Eta erabaki denek dituzte beren ondorioak; batzuei gustatuko zaizkie, eta beste batzuei ez...». Intxaurrandietak uste du, ordea, EAJk eta PSE-EEk ez dituztela onartzen beren aldeko irizpideak besterik. «Blindatu egin nahi dituzte proiektuak, badaezpada ere, gehiengoak galtzen badituzte ere, inork horiek ez ukitzeko. Hori da atzean dagoen helburua», azaldu du. «Errauste planta, Bilbo hegoaldeko saihesbidea, AHTa... Nahi dituzun izenak jarri. Hainbat azpiegitura badira haiek estrategikotzat dituztenak, eta horiek ukiezin bilakatzeko pauso bat eman dute». Agintean zeudela ere sentimendu hori usu gailendu zitzaiela adierazi du. «Guk askotan esan dugu gu gobernuan geundela, baina ez agintean. Atzean horixe dago».\nKezkatuta joango dira gaur Madrilera. «Ekonomikoki, behintzat, bizitza osorako hipotekatuta gera gaitezke», aitortu du Errazkinek. Eskatutako zigorra ezartzen badiete, gutxieneko soldata besterik ezingo dute jaso, eta ondasun guztiak bahituta edukiko dituzte: isuna pagatu arte. Hain da handia zigor eskaria, bizitza osorako kondena bailitzateke.\nHalere, jende askoren elkartasuna sentitzen ari dira azkenaldian. Iragan larunbatean, esaterako, manifestazio bat egin zen Azpeitian, Iñaki eta Ainhoarekin elkartasuna lelopean. Gaur iluntzean ere babesa agertuko diete hainbat herritan, protesta zaratatsuak eginez. Herriz herri ematen ari diren hainbat hitzalditan, halaber, erabakiaren zilegitasuna defendatzen dute. Intxaurrandieta: «Erabakia ondo hartu genuen; badakigu kaltetan izango zela errauste planta hori eraikitzen hastea».